text:
Палестина башлығы Мәхмүд Аббас Башҡортостан Фәндәр академияһының сит ил ағзаһы итеп һайландыФото: Андрей Старостин
Палестина башлығы Мәхмүд Аббас Башҡортостан Фәндәр академияһының сит ил ағзаһы итеп һайланды
Палестина башлығы Мәхмүд Аббас Башҡортостан Фәндәр академияһының сит ил ағзаһы итеп һайландыФото: Андрей Старостин
Палестина милли хакимиәте башлығы Мәхмүд Аббас Рәсәй Федерацияһына эш сәфәре барышында Өфөгә килде. Был визит ике яҡлы хеҙмәттәшлекте киңәйтеү — Палестина милли хакимиәтенең Рәсәй субъекттары менән хеҙмәттәшлеген көйләү сиктәрендә үтте. Хәтерегеҙгә төшөрәйек, Рәсәйгә элегерәк килгәнендә Мәхмүд Аббас бер нисә мосолман төбәгендә —Чечняла, Дағстанда һәм Татарстанда булғайны.
Кесаҙна көндө Палестина милли хакимите башлығы Өфө дәүләт нефть техник университетында булды, унда профессорҙар-уҡытыусылар составы һәм студенттар алдында лекциялар менән сығыш яһаны. Унда ул Палестина менән Израиль мөнәсәбәттәренең ябай булмаған аспекттарына ла ҡағылды.
— Беҙ тыныслыҡҡа өндәйбеҙ, татыу күршеләр булып тыныс йәшәү яҡлыбыҙ һәм беҙҙең төбәктә, донъяла закондарға, ғәҙеллеккә нигеҙләнгән тыныслыҡ урынлашһын өсөн барыһын да эшләйбеҙ,— тип һыҙыҡ өҫтөнә алды ул.
Лекцияны тыңлаған Башҡортостан Президенты Рөстәм Хәмитов үҙ сиратында, Палестинаның тыныслыҡҡа ынтылышы ҙур хөрмәт уята, тип билдәләне.
— Кешеләр тормошонда иң мөһиме –тыныслыҡ. Тыныслыҡ ҡына кешеләрҙе бәхетле итә, — тине төбәк башлығы. – Тыныслыҡ кешеләргә иртәгәһе көнгә ышаныс бирә, кешеләрҙең үҙ-ара мөнәсәбәттәрен нормалләштереүгә алып килә.
Палестина лидерына мөрәжәғәт итеп, Рөстәм Хәмитов Мәхмүд Аббастың бар донъяға билдәле халыҡ-ара эшмәкәр, күренекле ғалим булыуын билдәләп үтте.
—Башҡортостан Республикаһы Фәндәр академияһы үҙенең ултырышында һеҙҙе БР Фәндәр академияһының тарих фәне буйынса сит ил ағзаһы итеп һайланы, — тине республика башлығы.
Республика академиктары берләшмәһе исеменән Рөстәм Зәки улы Мәхмүд Аббасҡа тейешле диплом тапшырҙы.
ӨДНТУ ректоры Айрат Шаммазов үҙ сиратында абруйлы ҡунаҡтарға 60 йыллыҡ тарихы булған юғары уҡыу йорто хаҡында һөйләне.
— 2011 йылдың июнендә илебеҙ һәм башҡа дәүләттәрҙең яғыулыҡ-энергетика комплекстары өсөн әҙерләнгән сығарылыш уҡыусыларыбыҙ 80 меңдән ашты. Улар араһында 60 сит илдән вәкилдәр бар. Бөгөн университетта Рәсәй Федерацияһының 56 төбәгенән һәм 41 сит дәүләттән 18 мең студент һәм аспирант уҡый. Хеҙмәт баҙарында ҙур һорау менән файҙаланған белгестәр әҙерләгән юғары уҡыу йорттары рейтингыһында ӨДНТУ Ломоносов исемендәге Мәскәү дәүләт университеты, Н.Бауман исемендәге Мәскәү дәүләт техник университеты, Санкт-Петербург тау университеты, Рәсәй дәүләт нефть һәм газ университеты кеүек вуздар араһында беренсе урындарҙы бүлешеүсе лидерҙар араһында тора. Вуз тамамлаусыларға эш биреүсе эре компаниялар иҫәбендә «Транснефть», «Роснефть», «Газпром», «Шлюмберже» һәм башҡалар бар.
Айрат Шаммазов Мәхмүд Аббасҡа ӨДНТУ-ның уҡыуҙы почетлы тамамлаусыһы билдәһен тапшырҙы.
Награданы ҡабул итеп, Палестина милли хакимиәте башлығы үҙенә бындай юғары исем бирелеүенең «беҙҙең халыҡтар һәм илдәр араһындағы дуҫлыҡты,туғандарса бәйләнештәрҙе нығытыуға хеҙмәт итәсәген» белдерҙе.
Осрашыу аҙағында Мәхмүд Аббас һәм Рөстәм Хәмитов университеттың абруйлы ҡунаҡтары кенәгәһендә яҙыуҙар ҡалдырҙы.


c: text/html

text:
Фото:
Рөстәм Хәмитов Архангел районында булды
Фото:
15 мартта Башҡортостан Президенты Рөстәм Хәмитов эш сәфәре барышында Архангел районында булды, тип хәбәр иттеләр республика башлығының матбуғат хеҙмәтенән.
Иҫке Ырныҡшы ауылында республика Президенты йорт ҡуяндарын үрсетеү буйынса инвестицион проектты тормошҡа ашырыу барышы менән танышты. Өс йыл дауамында эшҡыуарҙар ферма, бесән һаҡлау урынын төҙөүгә 12 миллион һум аҡса йүнәлткән. Артабан производствоны үҫтереү планлаштырыла. Әле бында 800 баш йорт ҡуяны бар. Ферма етәкселәре һүҙҙәренсә, алдағы ваҡытта уларҙың һанын биш меңгә еткермәкселәр.
Йорт ҡуяндарын үрсетеү – табышлы тармаҡ. Башҡортостан Президенты билдәләүенсә, был ферма нигеҙендә заманса эре предприятие булдырыу зарур.
«Башҡа бындай хужалыҡтар тәжрибәһен өйрәнеп, уны бында ҡулланырға кәрәк», — тине Рөстәм Хәмитов.
Максим Горький ауылында республика Президенты оло йәштәгеләр һәм инвалидтар өсөн «Мәрхәмәтлек» йорт-интернатында булды. Рөстәм Хәмитов пациенттар, социаль үҙәк хеҙмәткәрҙәре менән аралашты, учреждение менән танышты һәм йорт-интернат китапханаһына «Китап» нәшриәтендә баҫтырылған китаптар бүләк итте.
Максим Горький ауылында Рөстәм Хәмитов шулай уҡ урындағы мәҙәниәт йорто төҙөлөшөн үҙ контроле аҫтына алды. Бина 2003 йылда реконструкциялана башлаған, әммә финанс мәсьәләһе арҡаһында төҙөлөш туҡтатылған. Объектты төҙөп бөтөүгә яҡынса 25 миллион һум аҡса кәрәк буласаҡ.
Валентиновка ауылында Рөстәм Хәмитов «Биотоп» яуаплылығы сикләнгән йәмғиәтенең етештереү майҙансыҡтарын ҡараны. Предприятие ағас эшкәртеүгә махсуслашҡан.
Предприятие эргәһендә 2007 йылда банкротлыҡҡа дусар булған ауыл хужалығы предприятиеһының ташландыҡ биналары урынлашҡан. Бында 700 кеше эшләгән. Хәҙер буш биналар муниципалитет ҡарамағында. Рөстәм Хәмитов Валентиновкала яңы эш урындарын булдырыу мәсьәләһен системалы рәүештә хәл итергә ҡушты.
Ошо уҡ ауылда республика башлығы дөйөм практика табибы офисында булды. «Вся Уфа» телеканалында тура бәйләнеш барышында Башҡортостан Президентына Тамара Скрябина был офис эшен тергеҙеүҙә ярҙам һорап мөрәжәғәт иткәйне. Бында 2005 йылға тиклем дауахана булған, шулай уҡ хирургия һәм бала табыу бүлектәре, лаборатория эшләгән. 2009 йылда капиталь ремонт үткәрелгән, уға 25 миллион һум аҡса тотонолған. Әлеге ваҡытта офиста фельдшер һәм акушер ғына эшләй. Иң мөһиме – бында табип юҡ. Шуға күрә күпселек осраҡтарҙа халыҡҡа медицина ярҙамы алыу өсөн район үҙәгенә йөрөргә тура килә.
«Шундай ҙур бинаның буш тороуына аптырайым», — тине Рөстәм Хәмитов һәм кадрҙар проблемаһын, ғөмүмән, дөйөм практика табибы офисы эшмәкәрлеген ойоштороу мәсьәләһен хәл итергә ҡушты.
2012 йылда «Земство табибы» федераль проекты сиктәрендә Архангел районына йәш табиптарҙы йәлеп итеү планлаштырыла.
Приуралье ауылында Рөстәм Хәмитов урындағы халыҡ менән осрашты, улар күп фатирлы йорттарҙың иҫкереүе хаҡында әйтте. 1998 йылда «Рәсәй тимер юлдары» асыҡ акционерҙар йәмғиәте хеҙмәткәрҙәренә тәғәйенләнгән был йорт ауыл ҡарамағына күсерелгән. Капиталь ремонт бында бер ҙә үткәрелмәгән. Бының өсөн 26 миллион һум аҡса талап ителә.
Башҡортостан Президенты торлаҡ фондында тиҙ арала тәртип булдырырға ҡушты. Бынан тыш, Рөстәм Хәмитов яҡында урынлашҡан фельдшер-акушерлыҡ пунктында булды. Ул эшкә яраҡлы булмаған бинала урынлашҡан.
«Урындағы чиновниктар тәртип булдырыу өсөн тәғәйенләнгән. Бында тиҙ арала тәртип булдырылырға тейеш. Әгәр ауыл биләмәһе проблемалары хәл ителмәһә — һеҙгә башлыҡты ҡайтанан һайларға кәңәш итәм», — тип ауыл халҡына мөрәжәғәт итте Рөстәм Хәмитов.
Район үҙәгендә Рөстәм Хәмитов Архангел районын социаль-иҡтисади йәһәттән үҫтереү мәсьәләләре буйынса кәңәшмә үткәрҙе. Бында рекреация зоналарын, шул иҫәптән тау саңғыһы комплексын булдырыу, шулай уҡ ауыл хужалығын үҫтереү мәсьәләләре тикшерелде.

robotstxt: allowed

filter: keep


text:
Рөстәм Хәмитов Башҡортостан халҡын Республика көнө менән ҡотланыФото: Олег Яровиков
Рөстәм Хәмитов Башҡортостан халҡын Республика көнө менән ҡотланы
Рөстәм Хәмитов Башҡортостан халҡын Республика көнө менән ҡотланыФото: Олег Яровиков
ӨФӨ, 2016 йыл, 7 октябрь. /«Башинформ» мәғлүмәт агентлығы, Александр Смирнов/.
6 октябрҙә Өфөлә Башҡортостан Башлығы Рөстәм Хәмитов Республика көнөнә арналған тантаналы йыйылышта сығыш яһаны. Сара Башҡорт дәүләт опера һәм балет театрында уҙҙы.
Төбәк Башлығы республикала йәшәүселәрҙе байрам менән ҡотланы һәм социаль-иҡтисади үҫешкә йомғаҡ яһаны.
– 2010 йылдан Башҡортостан сәнәғәте сиреккә, быйыл һигеҙ айҙа йәнә ике процентҡа күтәрелде. Иҡтисадҡа капитал һалыуҙар ике тапҡырға – 154-тән 317 миллиард һумға тиерлек артты. Алтмыштан ашыу ҙур инвестиция проекттары тормошҡа ашырылды. Инвестиция мөхите торошоноң милли рейтингында республика 40-сы урындан 20-гә күтәрелде, – тине Рөстәм Хәмитов. – Алдынғы предприятиеларҙа, тәү сиратта яғыулыҡ-энергетика комплексында етештереү киңәйтелде һәм яңыртылды. Ағас эшкәртеү, руда сәнәғәте, агросәнәғәт комплексы өлкәһендә әһәмиәтле проекттар тормошҡа ашырыла.
Башҡортостан етәксеһе республиканың 100 йыллығына әҙерлек тураһында һөйләне һәм юбилей сараларының өҫтөнлөклө бурыстарын билдәләне.
– Юбилей – алға барыу, ресурстар йәлеп итеүгә бер этәргес ул, – тине Рөстәм Хәмитов. – Иң мөһиме – юбилей халыҡты берләштерһен, рухландырһын, беҙҙең дөйөм байрамыбыҙға әүерелһен, һәр кем уға үҙенең ҡатнашлығын тойһон, тыуған төйәктең яҙмышында үҙенең ролен аңлаһын ине.
Башҡортостан Башлығы әйтеүенсә, республиканың юбилейына әҙерлек барышында Өфөлә ШОС һәм БРИКС саммиттарын үткәреү тәжрибәһен иҫәпкә алырға кәрәк.
– Бер йыл элек илебеҙҙе халыҡ-ара форумдарҙа ҡатнашыусылар һәм ҡунаҡтар алдында лайыҡлы күрһәтергә әҙерләндек. Хәҙер беҙ республикабыҙ өсөн яуап бирәбеҙ, – тине Рөстәм Хәмитов. – Барыһын да Республика көнө менән ихлас ҡотлайым. Үҙегеҙгә һәм ғаиләләрегеҙгә һаулыҡ һәм именлек, изге эштәрегеҙҙә уңыштар теләйем!
Йыйылыш Башҡортостандың ижади коллективтары концерты менән тамамланды.


text:
Республикала Бөйөк Ватан һуғышында һәләк булғандарҙы ҡәҙерләп иҫкә алаларФото: Олег Яровиков, Айгөл Кирамова
Республикала Бөйөк Ватан һуғышында һәләк булғандарҙы ҡәҙерләп иҫкә алалар
Республикала Бөйөк Ватан һуғышында һәләк булғандарҙы ҡәҙерләп иҫкә алаларФото: Олег Яровиков, Айгөл Кирамова
ӨФӨ, 2016 йыл, 22 июнь. /«Башинформ» мәғлүмәт агентлығы, Әлим Фәйезов/.
Бөгөн, Хәтер һәм ҡайғы көнөндә — Бөйөк Ватан һуғышы башланған көндә Башҡортостанда ошо ҡот осҡос һуғышта һәләк булғандарҙы иҫкә алыу саралары үтә. 21 июндә киске сәғәт 10-да Еңеү паркындағы мемориаль комплексҡа сәскә һалыу тантанаһы булды. Башланғысты «Иртәгә һуғыш булды» дөйөм Рәсәй акцияһы сиктәрендә Рәсәй Эске эштәр министрлығы ҡарамағындағы Йәмәғәт советы тәҡдим иткән. Өфөлә ул Рәсәй Эске эштәр министрлығының Өфө ҡалаһы буйынса эштәр идаралығы хеҙмәткәрҙәре, ветерандар менән берлектә Башҡортостан буйынса Эске эштәр министрлығы ҡарамағындағы Йәмәғәт советы ағзалары ҡатнашлығында үтте.
Төнгө сәғәт 12-лә «Берҙәм Рәсәйҙең йәш гвардияһы» ойошмаһының әүҙем ағзалары Бөйөк Ватан һуғышы башланыуға 75 йыл тулыу уңайынан «Хәтер шәме» акцияһын үткәреү өсөн Ағиҙел йылғаһы яры буйына («Ватан» паркы янында) йыйылды. Акцияға теләгән һәр кем ҡушылды.
Бөгөн иртәнге сәғәт 6-ла «Хәтер иртәһе» акцияһы сиктәрендә Еңеү паркында теләүселәр Тыуған ил өсөн һәләк булғандарҙы бер минутлыҡ тынлыҡ менән иҫкә алды һәм шәмдәр ҡабыҙҙы.
Өфөләге Еңеү паркында матәм саралары көнө буйына дауам итәсәк.
Республика Хәрби Дан музейында 1941-1945 йылдарҙағы Бөйөк Ватан һуғышы башланыуҙың 75 йыллығына арналған «Һуғыш шулай башланды» күргәҙмәһе эш башлай.
Милли йәштәр театры Өфө халҡы һәм ҡунаҡтары өсөн «Барыһын да исемләп хәтергә төшөрәйек» тигән музыкаль-шиғри композиция тәҡдим итә. Сара театр алдында көндөҙгө сәғәт 12-лә башлана.


text:
“Нарконон-Өфө” ойошмаһы ябыла
Коммерция булмаған был ойошма эшмәкәрлегендә сектантсыларса ҡараш тапҡан. “Нарконон-Өфө” ойошмаһы инде биш йыл дауамында сәләмәт йәшәүгә өгөт алып бара.
Лекция уҡырға мәктәпкә килгән саҡта улар Рон Хаббард китаптарын да таратҡан. Был кешенең уҡыуҙары Башҡортостанда тыйылған сайентологтар сектаһы өсөн өгөтләй. Был сектаның маҡсаты - үҙ сафтарына күберәк кеше йыйыу, алкоголиктар һәм наркомандар тотороҡһоҙ кешеләр, өгөткә лә тиҙ бирешә.
“Нарконон-Өфө” ойошмаһы етәкселеге иһә мәхкәмә ҡарары менән риза булмай, дәғүәләшеүҙе дауам итәсәктәрен белдерә. Уның етәксеһе судьяларға мәктәп уҡытыусыларынан килгән тауҙай рәхмәт хаттарын да күрһәткән.
Ә Әбйәлил районында 4 йылдан ашыу элек ҡылынған енәйәт буйынса мәхкәмә тыңлауҙары башланды. 2004 йылдың мартында Әбйәлилдә башта 10 йәшлек ҡыҙ бала, һуңғараҡ 2005 йылға сыҡҡас бер ҡатын юғала.
Уларҙы таба алмайҙар. былтыр майҙа был ике кәүҙәне ҡоҙоҡтан табалар. Енәйәтсене лә асыҡлайҙар. Ул бер таксикоман булып сыға. Токсик матду ҡулланып иҫергән килеш ул ни өсөн үлтереүен аңлата алмаған.


text:
Куйбышев магистраленән «Еңеүгә 65 йыл» агитпоезы маршрутын башланы
«Еңеүгә 65 йыл» махсус агитпоезы кисә Һамар станцияһынан ҡуҙғалды. Юбилей акцияһы Куйбышев магистраленең бар территорияһында ла үтә.
Куйбышев тимер юлының йәмәғәтселек менән бәйләнеш хеҙмәтенән хәбәр итеүҙәренсә, поезд составына биш вагон ингән, улар араһында вагон-клуб, медицина хеҙмәттәре вагоны, вагон-ресторан, медицина персоналы һәм концертта ҡатнашыусылар өсөн купе вагондар бар. Акция сиктәрендә тимер юл ветерандарына, һуғыш һәм хеҙмәт инвалидтарына, инвалид балаларға, күп балалы һәм аҙ тәьмин ителгән ғаиләләргә, Куйбышевской магистрале предприятиелары хеҙмәткәрҙәренә медик-социаль ярҙам күрһәтеләсәк. Бындай ярҙамды шулай уҡ тимер юлға яҡын торама пункттар халҡы ла аласаҡ.
Поезд юлдағы 30-ҙан ашыу станцияла, шул иҫәптән, бер ниндәй медучреждение булмаған урындарҙа ла туҡтаясаҡ. Агитпоездың табиптары өлкә медицина учрежлениеларынан алыҫ урынлашҡан ауылдарҙағы халыҡҡа медицина ярҙамы күрһәтә алған берҙән-бер белгес.
Агитпоезда пациенттарҙы, невропатолог, окулист, терапевт, хирург, табип-лор һәм башҡа белгестәрҙе лә иҫәпкә алып, тимер юл дауаханаларының юғары квалификациялы медицина персоналы ҡабул итә. Бынан тыш, поезд заманса диагностикалау ҡорамалдары менән йыһазландырылған, теләктәре булғандарҙың барыһы ла бында медицина тикшереүе үтә ала.
Куйбышев тимер юлы үткән ҡала һәм ауылдарҙың халҡы менән осрашырға, медиктар бригадаһынан, тыш тимер юл клубы артистары һәм музыканттары ла сыҡҡан. Агитпоезда ҡатнашыусылар тимер юл предприятиеларының хеҙмәт коллективтары алдында концерттар менән сығыш яһаясаҡ, Куйбышев магистрале тарихын һәм “Рәсәй тимер юлдары” асыҡ акционерҙар йәмғиәте эшмәкәрлеге хаҡында һөйләйәсәк.


text:
Башҡортостан Ҡырымға гуманитар ярҙам менән икенсе колоннаны ебәрҙеФото: Олег Яровиков
Башҡортостан Ҡырымға гуманитар ярҙам менән икенсе колоннаны ебәрҙе
Башҡортостан Ҡырымға гуманитар ярҙам менән икенсе колоннаны ебәрҙеФото: Олег Яровиков
Шаршамбы, 23 апрелдә, Башҡортостандан Ҡырымға гуманитар йөк менән иҫәп буйынса икенсе колонна оҙатылды. Ике фура республиканың шефлыҡҡа алынған Белогорск районына аҙыҡ-түлек, беренсе кәрәк-яраҡ предметтарын, шулай уҡ мәктәптәр өсөн оргтехника, шул иҫәптән интерактив компьютерлы класс, музыка ҡоралдары, музей ҡорамалдары алып китте.
Колонна Дуҫлыҡ монументы алдынан ҡуҙғалды.
— Икенсе һанлы автомобилдәр ҡарауаны ҙур байрам – Еңеү көнө алдынан китә. Бойондороҡһоҙ Украина һәм Ҡырымдың 23 йыл йәшәү ваҡытында уның составында был байрам тураһында онотолар. Ветерандарҙы, һәләк булған һалдаттарҙың тол ҡатындарын оноталар. Был ҡарауанда Белогорсктың һуғыш ветерандарына һәм һәләк булған һалдат һәм офицерҙарҙың тол ҡатындарына бүләктәр алып барабыҙ. Бөгөнгө көнгә унда 1401 кеше йәшәй. Ул хәтер, хөрмәт көнө. Ни тиһәң дә, быйыл Ҡырымды фашист ғәскәрҙәренән азат итеүҙең 70 йылы билдәләнә, — тип һөйләне БР Хөкүмәте матбуғат секретары Павел Самойлин.
Шулай уҡ Белогорск районына ашығыс ярҙам машинаһы, мәктәп автобусы һәм «Газель» микроавтобусы бирелә.
Бының менән ярҙам күрһәтеү тамамланмай. Артабан йөктәр Ҡырым халҡының һәм ойошмаларҙың ихтыяждарына ярашлы йыйыласаҡ.
БР Дәүләт Йыйылышы – Ҡоролтай депутаты, «Берләшкән депутаттар төркөмө» рәйесе Заһир Хәкимов, Ҡырымдың Рәсәй менән берләшеү процесы – ул географик сиктәрҙе киңәйтеү генә түгел, ә Рәсәйҙең терелеү процесы, тип иҫәпләй.
— Башҡортостан парламенты депутаттары был акцияға ярҙам итергә булды һәм үҙ өлөшөн индерҙе. Беҙ Белогорск районы мәктәптәренең береһенә «ГАЗель» алдыҡ, — тип асыҡланы Заһир Хәкимов.
Иҫегеҙгә төшөрәбеҙ, 75 тонналыҡ гуманитар йөк менән беренсе колонна Башҡортостандан Симферополгә 27 мартта алып барылды.


text:
Республиканың баш ҡалаһында йылытыу миҙгеле башланды Фото: Өфө хакимиәте
Республиканың баш ҡалаһында йылытыу миҙгеле башланды
Республиканың баш ҡалаһында йылытыу миҙгеле башланды Фото: Өфө хакимиәте
ӨФӨ, 2016 йыл, 27 сентябрь. /«Башинформ» мәғлүмәт агентлығы, Галина Бахшиева/.
Өфөлә йылытыу миҙгелен башлау тураһындағы ҡарарға ҡул ҡуйылды. Документҡа ярашлы, йылылыҡ менән тәьмин итеүсе ойошмалар ҡулланыусыларға йылылыҡ энергияһын тапшырырға тейеш. Был хаҡта ҡала хакимиәтенең матбуғат хеҙмәте хәбәр итә.
Йылылыҡ тәү сиратта балалар баҡсаларына, мәктәптәргә, дауалау учреждениеларына бирелә.
Федераль ҡануниәткә ярашлы, әгәр уртаса һауа температураһы биш көн дауамында һигеҙ градустан түбән булһа, йорттарға йылы бирелә башлай. Әммә муниципалитетта температураның түбәнәйеүен көтөп торманылар.
Өфө хакимиәтендә билдәләүҙәренсә, фатирҙарға йылылыҡ биргәндән һуң 3-10 тәүлек үтеүе мөмкин. Сөнки фатирҙағы радиатор менән ҡаҙанлыҡ цехы араһында оҙон үткәргес торбалар, йылылыҡ пункттары, бүлеү селтәрҙәре һәм башҡа технологик системалар бар.
Хәбәр итеүебеҙсә, 63 муниципалитеттың 40-ы йылытыу миҙгелен башлау тураһында ҡарар ҡабул итте. Туғыҙ муниципаль берәмектә йорттарға һәм социаль объекттарға йылылыҡ тапшырылған да инде.


text:
Чехия менән Башҡортостан араһында хеҙмәттәшлек буйынса эшсе төркөмдөң V ултырышы
Бөгөн Өфөлә Чехия Республикаһы менән Башҡортостан Республикаһы араһында Сауҙа-иҡтисади, фәнни-техник һәм мәҙәни хеҙмәттәшлек буйынса эшсе төркөмдөң V берлектәге ултырышы үткәрелде. Төркөм эшенә Чехияның финанс министры Эдуард Янота һәм Башҡортостан Хөкүмәте Премьер-министры урынбаҫары, сәнәғәт, инвестиция һәм инновация сәйәсәте министры Юрий Пустовгаров етәкселек итте.
Эшсе төркөм ағзалары ике яҡлы сауҙа-иҡтисади мөнәсәбәттәр динамикаһын тикшерҙе һәм артабан хеҙмәттәшлек өсөн перспективалы йүнәлештәрҙе билдәләне.
Ултырыш йомғаҡтары буйынса протокол төҙөлдө.


text:
Фото:
Башҡортостан Президенты ҡатнашлығы арҡаһында Лабановтар ғаиләһе өс игеҙәк балалары өсөн фатир аласаҡ
Фото:
Александр һәм Гөлнара Лабановтар ғаиләһе менән килеп тыуған хәлде Башкортостан Президенты шәхсән үҙе тикшерергә булды. Быйыл март айында Лабановтарҙың өс игеҙәк балаһы тыуған. Әммә ғаилә игеҙәк балалар тапҡан осраҡта бирелергә тейешле фатирҙы ала алмай.
Барыһына ла Александрҙың эш хаҡы сәбәпсе, сөнки уның арҡаһында ғаиләнең һәр ағзаһына алты мең һумдан тура килә. Был илдә билдәләнгән йәшәү минимумынан яҡынса бер меңгә күберәк.
Һөҙөмтәлә Лабановтарға һөт кухняһы, торлаҡ-коммуналь хеҙмәттәргә түләү буйынса субсидиялар, юл йөрөүгә ташлама билдәләнмәй. Әммә шул уҡ мәлдә ғаиләнең сабыйҙарҙы туҡландырыуға айына яҡынса 12 мең һум аҡсаһы китә. Һәм был башҡа төрлө сығымдарҙы, ике кредитты иҫәпкә алмағанда, әйткәндәй, уларҙың береһе экстракорпораль аталандырыу процедураһын үткәреү өсөн алынған булған.
— Өс игеҙәк тыуған өсөн фатир бирелеүе тураһында программа барлығын белгәс, бик шатланғайныҡ. Инстанциялар буйлап йөрөй башланыҡ. Барыһын да закон буйынса, йәмәғәтселек иғтибарын йәлеп итмәй, тауыш-тынһыҙ эшләргә теләнек. Ләкин бер ерҙә лә аңлау тапманыҡ. Һәм шуға күрә ярҙам һорап Башҡортостан Президенты Рөстәм Хәмитовҡа мөрәжәғәт иттек. Проблемабыҙ хаҡында уның блогына яҙҙыҡ, — тип хәбәр итте «Башинформ» агентлығына ғаилә башлығы Александр Лабанов.
Республика Президенты Рөстәм Хәмитов битараф ҡала алмай. Ул Александр һәм Гөлнара Лабановтарҙың ғаиләһендә булып, йәштәр менән сәй өҫтәле артында килеп тыуған хәлдәр буйынса фекер алышты.
— Мин барыһын да асыҡлар өсөн килдем. Миңә хәҙер шуны аңларға кәрәк, беҙҙә һеҙҙең кеүек ғаиләләргә системалы ярҙам йыйылмаһы, социаль ярҙам саралары бармы? Һеҙҙең ғаиләгеҙ өлгөһөндә был хәлдәрҙе асыҡларға тырышасаҡбыҙ. Һеҙ нимә алдығыҙ, нимәгә дәғүә итә алаһығыҙ, ә нимәгә юҡ. Мин һеҙҙең кеүек ғаиләләргә ташламалар биреү мәсьәләһе буйынса тиҙ арала ҡарар ҡабул итергә кәрәк тип иҫәпләйем. Әлбиттә, быға ваҡыт талап ителәсәк, әммә был эште барыбер башларға кәрәк, — тип иҫәпләй Рөстэм Хәмитов.
— Ҡала һеҙгә әле үк «Көньяҡ» биҫтәһендәге Заһир Исмәғилев урамынан ҙур дүрт бүлмәле фатир бирергә әҙер, — тип дауам итте Президент. — Был мәсьәлә хәл ителгән. Фатир әҙер. Ләкин мин эштәрҙе асыҡларға тейеш. Һеҙгә фатир биргәс, һеҙҙең әле йәшәгән ике бүлмәле фатирығыҙ үҙегеҙгә ҡаласаҡмы? Йәки киреһенсә, һеҙгә дүрт бүлмәле фатир түгел, ә ике бүлмәлеһе кәрәктер? Бер һүҙ менән әйткәндә, нисек яҡшыраҡ буласағын һеҙҙең менән һөйләшеп асыҡларға кәрәк. Шулай булғас, ашыҡмайыҡ, асылда, ҡарар ҡабул ителгән инде. Ә нескәлектәрен һуңыраҡ тикшерербеҙ. Иң мөһиме, барыһын да һеҙҙең ғаиләгә уңайлы булырлыҡ итеп эшләргә.


text:
Салауат районында эшҡыуарҙар өсөн уҡыу семинары үткәрелә
29 мартта Салауат районының Малаяҙ ауылында эшҡыуарҙарға дәүләт ярҙамы мәсьәләләре буйынса уҡыу семинары үткәрелә. Сара 2011-2015 йылдарға Башҡортостан Республиканың төньяҡ-көнсығыш райондарын иҡтисади йәһәттән үҫтереү буйынса урта сроклы комплекслы программаһын тормошҡа ашырыу сиктәрендә үтәсәк.
Семинарҙа БР Эшҡыуарлыҡ һәм туризм буйынса дәүләт комитеты, муниципаль берәмектәр хакимиәттәре, Башҡортостандың Бәләкәй эшҡыуарлыҡты үҫтереү һәм уға ярҙам итеү фонды, «Бәләкәй эшҡыуарлыҡ субъекттарын микрофинанслау үҙәге» коммерцияға ҡарамаған автономиялы ойошмаһы, Көнсығыш иҡтисади-юридик-гуманитар академияһының иҡтисад, информатика һәм идара итеү институты вәкилдәре, шулай уҡ эшҡыуарҙар үҙҙәре ҡатнашасаҡ.
Комитеттың матбуғат хеҙмәтенән хәбәр итеүҙәренсә, семинарҙа эшҡыуарҙарға һәм инфраструктура ойошмаларына финанс ярҙамы күрһәтеү тәртибе һәм шарттары, бәләкәй эшҡыуарлыҡ субъекттарының финанс белемен арттырыу, эшҡыуарлыҡҡа өйрәтеүҙең инновацион механизмдары һәм башҡалар тураһында мәғлүмәт биреләсәк.


text:
Төбәктә «Хеҙмәт шарттарын һәм уны һаҡлауҙы иң яҡшы ойоштороу» номинацияһында еңеүсе предприятие билдәләнәсәк
2013 йылдың ғинуарында Башҡортостан предприятиелары араһында 2012 йыл һөҙөмтәләре буйынса «Хеҙмәт шарттарын һәм уны һаҡлауҙы иң яҡшы ойоштороу» номинацияһында конкурс үткәрелә. Уны ойоштороусылар булып республиканың Профсоюздар федерацияһы менән берлектә БР Хеҙмәт һәм халыҡты социаль яҡлау министрлығы сығыш яһай.
Конкурста ҡатнашыуға заявкаларҙы 2013 йылдың 15 ғинуарына тиклем Башҡортостандың Профсоюздар федерацияһына тапшырыу һорала.
Бәйге шарттары БР Хеҙмәт һәм халыҡты социаль яҡлау министрлығының һәм БР Профсоюздар федерацияһының сайттарында урынлаштырылған.


text:
Рөстәм Хәмитов сифат-2013 президент конкурсы еңеүселәрен бүләкләнеФото: Олег Яровиков
Рөстәм Хәмитов сифат-2013 президент конкурсы еңеүселәрен бүләкләне
Рөстәм Хәмитов сифат-2013 президент конкурсы еңеүселәрен бүләкләнеФото: Олег Яровиков
Тауар (тауарҙар, хеҙмәттәр) сифаты өлкәһендә Башҡортостан Президенты премиялары еңеүселәрен йома көндө Республика Йортонда бүләкләнеләр.
БР Президенты Рөстәм Хәмитов беренсе урынға Премия эмблемаһы менән Кубоктарҙы һәм дипломдарҙы «БР Нефть-химия эшкәртеү институты» дәүләт унитар предприятиеһы, «Нефтекама автомобилдәр заводы» асыҡ акционерҙар йәмғиәте һәм Ҡыуатов исемендәге республика клиник дауаханаһы етәксәләренә тапшырҙы. Икенсе дәрәжә дипломдарға «Красноусольск» шифаханаһы, «Благовещен тимер-бетон» асыҡ акционерҙар йәмғиәте һәм «ОЗНА» асыҡ акционерҙар йәмғиәте акционерҙар компанияһы лайыҡ булды. Өсөнсө урын «Техник инвентаризация бюроһы» дәүләт унитар предприятиеһы, Ишембай нефть колледжы, Башҡорт медицина колледжы һәм Өфө ҡалаһының 49-сы поликлиникаһына бирелде.
— Сифат – ул йәмғиәттең «цивилизациялы үҫеш юлы» синонимы, — тине, еңеүселәрҙе тәбрикләп, Рөстәм Хәмитов. — Сығарылған продукцияның сифаты, үтәлгән эштең сифаты бөтә өлкәлә лә мөһим роль уйнай.
Әлеге ваҡытта илебеҙ сәнәғәтендә сифат мәсьәләһенә Көнбайыштың санкциялар ҡурҡынысы арҡаһында масштаблы импортты алмаштырыу кәрәклеге менән бәйле айырыуса иғтибар бүленә, тип билдәләне Президент.
Сифат, Рөстәм Хәмитовтың әйтеүе буйынса, тирә-яҡ мөхитте һәм тәбиғи ресурстарҙы һаҡлай. Ул «мәҙәни мөхитте һаҡлай, сөнки сифатлы төҙөлгән биналар, ҡоролмалар һәм юлдар кешеләргә йөҙләгән йылдар, ә ҡайһы берҙә меңләгән йылдар хеҙмәт итә».
Сифат өлкәһендә президент премиялары Башҡортостанда 13-сө тапҡыр бирелә.
— Конкурста ҡатнашыусыларҙың составы төрлө-төрлө, — тине БР Президенты. — Быйыл республикабыҙҙың киң билдәле предприятиелары абруйлы премияның номинанттары булды. Залда нефть-химия, фән, машина эшләү, төҙөлөш, һаулыҡ һаҡлау, мәғариф, хеҙмәттәр өлкәһе ойошмалары вәкилдәре ултыра.
Республика Президентының фекере буйынса, Башҡортостанда продукцияларҙың һәм хеҙмәттәрҙең сифаты арта. Уға, атап әйткәндә, халыҡ-ара сифат стандарттарына инеү буйынса әүҙем эш тәьҫир итә.
— Уҙған йыл йомғаҡтары буйынса халыҡ-ара сифат стандарттарын республикала 530-ҙан ашыу предприятие индерҙе, — тине Рөстәм Хәмитов. — 90-сы йылдар аҙағында осраҡтар һирәк ине, ә хәҙер бындай эш системалы булып килә. Ҡулланыусыларыбыҙ Башҡортостан продукцияһының сифаты менән ғорурланырға тейеш.


text:
Республика шашкасылары Европа беренселегендә классик программала уңышлы сығыш яһаны
ӨФӨ, 2016 йыл, 8 август. /«Башинформ» мәғлүмәт агентлығы, Дмитрий Слезин/.
Белоруссияның Пинск ҡалаһында йәштәр араһында халыҡ-ара шашка буйынса Европа беренселегендә классик программа рәсәйҙәрҙең триумфы менән тамамланды.
Биш йәш төркөмөндәге ярыштарҙа рәсәйҙәр алты алтын, алты көмөш һәм ике бронза миҙал яуланы. Өфөләр Марсель Шәрәфетдинов һәм Руфина Таулыҡаева «алтын», уларҙың яҡташы Даниил Ильин — «бронза», Ишембайҙан Руфина Әйүпова — «көмөш» алды.
Уларҙың барыһы ла, шулай уҡ «Башнефть» шашка клубынан Кристина Осипова, Тамерлан Әхмәров, Айгөл Иҙрисова, Әлиә Әминова милли йыйылма команда иҫәбенә мәрәй килтерҙе. Илдең Башҡортостан спортсылары ҡатнашлығындағы йыйылма командаһы 953 мәрәй туплап, команда зачетында еңеп сыҡты. Белоруссия вәкилдәре — 581, Нидерланд спортсылары 277 мәрәй йыйҙы.
8 һәм 9 августа Европа беренселегендә рапид һәм блиц буйынса ярыштар уҙа.


text:
Константин Толкачев закон сығарыусылар Советы ултырышында ҡатнашты
Башҡортостан Республикаһы Дәүләт Йыйылышы-Ҡоролтай Рәйесе Константин Толкачев 14 апрелдә Мәскәүҙә закон сығарыусылар Советының Рәсәй Президенты Дмитрий Медведев рәйеслегендә үткән һәм Рәсәй төбәктәрендә коррупцияға ҡаршы көрәшкә, дәүләт башлығының «2010-2011 йылдарға коррупцияға ҡаршы тороуҙың милли стратегияһы һәм милли планы тураһында» Указын, шулай уҡ коррупцияға ҡаршы көрәш буйынса закондарҙы үтәүгә арналған ултырышында ҡатнашты.
Ултырышта палата рәйесе Сергей Миронов етәкселегендә Федерация Советы ағзалары, шулай уҡ Федерация субъекттарының закондар сығарыу йыйылыштары етәкселәре ҡатнашты.
Үҙәк киң мәғлүмәт саралары белдереүҙәренә ҡарағанда, Дмитрий Медведев коррупцияға ҡаршы көрәш ысулдарын тәнҡитләне, сөнки «Рәсәйҙә коррупция оосраҡтарының реаль һаны хоҡуҡ һаҡлау органдары асыҡлағанға ҡарағанда тиҫтәләгән-йөҙләгән тапҡырға күберәк».
Рәсәйҙә коррупцияға ҡаршы көрәш алымдары хаҡында һөйләп, РФ Президенты, улар йыш ҡына «ҡағыҙ яҙып биреүгә», дискуссия һәм «түңәрәк өҫтәлдәр» үткәреүгә ҡайтып ҡала, тип билдәләне. Шул уҡ ваҡытта ыңғай тенденция ла күҙәтелә — коррупция өлкәһендә асыҡланған енәйәттәр һаны арта.
РФ Президенты әйтеүенсә, Рәсәйҙә һуңғы ваҡытта экспертиза енәйәт яһауға юл асыусы 36 мең төрлө закон сығарыу һәм норматив актын асыҡланы. Бындай акттарҙың күбеһе урындағы үҙидара өлкәһенә ҡараһа ла, оҡшаш акттар федераль кимәлдә лә бар.


text:
Башҡортостан Президенты Көйөргәҙе районындағы уникаль музейҙа булдыФото: Олег Яровиков
Башҡортостан Президенты Көйөргәҙе районындағы уникаль музейҙа булды
Башҡортостан Президенты Көйөргәҙе районындағы уникаль музейҙа булдыФото: Олег Яровиков
Башҡортостан Президенты Рөстәм Хәмитов эш сәфәре барышында Күмертау ҡалаһы активы менән осрашҡандан һуң (республика башлығының был осрашыуҙағы сығышының стенограммаһы менән БР Президентының рәсми сайтында танышырға мөмкин), урындағы блогер Ришат Исламшиндың инициативаһы буйынса Көйөргәҙе районы Шабағыш дөйөм белем биреү мәктәбендә урынлашҡан А.С.Пушкин исемендәге музейҙа булды.
Бында 35 мең экспонат бар, уларҙың барыһын да 1979 йылдан башлап рус теле һәм әҙәбиәте уҡытыусыһы Рафиҡ Әминев йыйған. Музейҙа Александр Пушкиндың ҡулы менән яҙылған Өфө картаһы, яҙыусы төшөргән башҡорт ҡыҙы һүрәтенең күсермәһе һәм башҡа ҡиммәтле ҡомартҡылар тәҡдим ителә. Шулай уҡ экспонаттар араһында Пушкин әҫәрҙәренең иң бәләкәй китабы (ул ни бары 100 дана тираж менән баҫылған), шағир тураһында тәүге тауышһыҙ нәфис фильм, Пушкин осорондағы китаптар бар.
Рафиҡ Әминев, музейҙы башҡа кешеләр ҙә ҡарай алһын өсөн, уны икенсе урынға күсереү мәсьәләһен хәл итеүҙә ярҙам һорап республика Президентына мөрәжәғәт итте. Рөстәм Хәмитов был мәсьәлә өҫтөндә уйларға һүҙ бирҙе. Музей авторы уны Республика милләт-ара мәҙәниәт үҙәге итеп үҙгәртергә тәҡдим итә.


text:
Сәйәси кино лабораторияһы Өфөнөң «Черниковка» биҫтәһенең барлыҡҡа килеүен һөйләйәсәк
Башҡортостан дәүләт хеҙмәте һәм идара итеү академияһының «Сәйәси кино лабораторияһы» медиа-сәйәси проекты ике ҙур проект тәҡдим итәсәк – «Черниковканың «Ҡара алтыны» («Черное золото» Черниковки») һәм «Черниковка — заводта эшләүселәр ҡалаһы» («Черниковск — город заводчан»). Фильмдарҙа сәнәғәт предприятиеларының үҫеше, социаль-иҡтисади инфраструктуралары һәм баш ҡаланың төньяҡ өлөшөнөң тарихи-мәҙәни йөҙө бәйән ителә.
ХХ быуат башында Өфөнән ун өс саҡрым алыҫлыҡта урынлашҡан Черниковка ауылында халыҡ ауыл хужалығы менән шөғөлләнә.
Советтар Союзының тәүге биш йыллыҡтарында Черниковка тиҙ үҫешеүсе сәнәғәт территорияһына әйләнә. Райондың хәҙерге тарих биттәре 1930-сы йылдарҙа Өфө нефть эшкәртеү заводын төҙөүҙән башлана. СССР Ауыр сәнәғәт халыҡ комиссары Серго Орджоникидзеның тәҡдиме буйынса 1935 йылда Өфөнөң ситендә ҡеүәтле нефть эшкәртеү предприятиеһы— крекинг-завод төҙөлә башлай. 1938 йылдың 20 июнендә беренсе 117 тонна Өфө бензины алына.
Бөгөн Өфөнөң ике сәнәғәт районын – Орджоникидзе һәм Калинин – Черниковка тип йөрөтәләр. Был райондар күп кенә социаль-иҡтисади күрһәткестәр буйынса алдынғы урындарҙы биләй.
Ни өсөн ХХ быуат башында әрәмәлек баҫып алған ташландыҡ урында крекинг ҡоролмалар һәм машиналар эшләү ҡеүәттәре үҫеп сыҡҡан? Хәҙерге заманда ҡала халҡы һәм республиканың нефть эшкәртеү индустрияһы хеҙмәткәрҙәре ҡала һыҙатында заводтар булыуға нисек ҡарай? Черниковка сәнәғәте – республиканың ғорурлығымы әллә урындағы халыҡтың экологик проблемаһымы? Сәйәси кино лабораторияһында ҡатнашыусылар фильмды күрһәткәндән һуң ошо һәм башҡа бик күп мәсьәләләр буйынса фекер алышасаҡ.
Фильмды күрһәтеү һәм фекер алышыу 23 октябрҙә 18 сәғәт 30 минутта Рәсәй кинематография үҙәге – «Родина» кинотеатрында үткәреләсәк.


text:
Өфөлә башҡорт шағиры һәм драматургы Рафаэль Сафинға мемориаль таҡтаташ асылдыФото: Олег Яровиков
Өфөлә башҡорт шағиры һәм драматургы Рафаэль Сафинға мемориаль таҡтаташ асылды
Өфөлә башҡорт шағиры һәм драматургы Рафаэль Сафинға мемориаль таҡтаташ асылдыФото: Олег Яровиков
Ғафури урамында урынлашҡан 25/1 һанлы йортта Рафаэль Сафинға мемориаль таҡтаташ асылды.
— Был йортта бихисап сәнғәт һәм фән эшмәкәрҙәре йәшәгән, уларҙың береһе – данлыҡлы шағир һәм драматург Рафаэль Сафин, — тине Өфө ҡалаһы хакимиәте башлығы урынбаҫары Сынтимер Баязитов. — Өфөлә Рафаэль Сафин иҫтәлегенә арналған ижади кисәләр һәм спектаклдәр үтәсәк. Иҫегеҙгә төшөрәбеҙ, билдәле шағирға 16 февралдә 80 йәш тулыр ине.
— Рафаэль Сафин ижады республикабыҙ мәҙәниәтендә тәрән эҙ ҡалдырҙы, — тип билдәләне үҙенең сәләмләү һүҙендә БР Дәүләт Йыйылышының Мәғариф, фән, мәҙәниәт, спорт һәм йәштәр эштәре буйынса комитеты рәйесе, шағир Рауил Бикбаев. – Уның башҡорт әҙәбиәтенә индергән өлөшө ҙур. Әҫәрҙәре киләсәктә лә тамашасыларҙы ҡыуандырып торор, тип ышанам.
Мемориаль таҡтаташ асыу тантанаһында шулай уҡ М.Ғафури исемендәге Башҡорт дәүләт академия драма театры актерҙары ла булды. Билдәләп үтергә кәрәк, Рафаэль Сафиндың «Йәнбикә», «Ҡыр ҡаҙҙары» һәм «Тилекәй» пьесалары театрҙа үткән быуаттың 70-се йылдарында тәүләп ҡуйыла башланы. «Йәнбикә» пьесаһын өфөлөләр айырыуса яратты, һәм ул әле булһа театр репертуарынан сыҡмай.
Башҡорт дәүләт академия драма театры директоры Хөрмәтулла Үтәшев һүҙҙәренсә, Рафаэль Сафин пьесалары республика театрҙарында ғына түгел, төбәктән ситтә лә ҡуйыла.


text:
Мәләүез районында игендән иң юғары уңыш алына
ӨФӨ, 2015 йыл, 4 сентябрь. /«Башинформ» мәғлүмәт агентлығы, Розалиә Вәлиева/.
Мәләүез районы аграрийҙары игендән иң юғары уңыш ала. Республика буйынса гектарынан уртаса уңыш 17,6 центнер булһа, Мәләүездә иһә 27,7 центнер тәшкил итә.
Быйыл яҙғы бойҙайҙың уңышы һәр гектарҙан 29,6 центнер (Башҡортостанда һәр гектарҙан уртаса 17,6 центнер уңыш алына), арпаныҡы – 29,9 центнер (республика буйынса 17,4), һоло – 29,5 (республика буйынса – 15,5).
Асыҡланыуынса, Мәләүез районы хужалыҡтарында орлоҡ сәскән ваҡытта No-Till технологияһы ҡулланыла. Уның үҙенсәлеге шунда: уңыш йыйып алынғас ерҙе эшкәртергә кәрәкмәй.
— Элек ауыр техника тупраҡтың өҫкө ҡатламын әйләндерә ине, һөҙөмтәлә анаэробтар (кислородһыҙ йәшәүсе микроорганизмдар) ер өҫтөндә, ә аэробтар аҫта тороп ҡала, һәм улар һәләк була, — тип һөйләй Мәләүез районы хакимиәте ауыл хужалығы идаралығының баш агрономы Аркадий Шафиҡов. – Шуға күрә хәҙер беҙ ерҙе яҙ көнө генә тырматабыҙ.
— Ҡыҙғанысҡа ҡаршы, һауа торошо насар, — ти Аркадий. — Уңыштың 70 процент самаһы баҫыуҙарҙа ҡала. Сентябрҙә вәғәҙә ителгән әбейҙәр сыуағына өмөтләнәбеҙ. Әле һәр аяҙ көндө файҙаланабыҙ. Әлбиттә, ялһыҙ эшләйбеҙ. Хәҙер ураҡҡа 78 комбайн йәлеп ителгән.
Уңышты арттырыу өсөн Мәләүез районы игенселәренең тағы ла ниндәй алымдар индереүе хаҡында «Общественная электрогазета» баҫмаһында уҡығыҙ.


text:
Өфөлә скульпторҙар «Мираҫ» галереяһы заказы буйынса 13 яңы арт-объект төҙөй Фото: асыҡ сығанаҡ
Өфөлә скульпторҙар «Мираҫ» галереяһы заказы буйынса 13 яңы арт-объект төҙөй
Өфөлә скульпторҙар «Мираҫ» галереяһы заказы буйынса 13 яңы арт-объект төҙөй Фото: асыҡ сығанаҡ
ӨФӨ, 2016 йыл, 21 июнь. /«Башинформ» мәғлүмәт агентлығы, Ольга Мортазина/.
Өфөлә скульпторҙар «Мираҫ» галереяһы заказы буйынса 13 яңы арт-объект төҙөй. 1 июлдән 3 авгусҡа тиклем галерея меценаттар аҡсаһына скульпторҙарҙың халыҡ-ара симпозиумын ойоштора. Унда алты илдән 13 һынсы ҡатнаша. Уларҙың эштәре Ленин урамының йәйәүлеләр йөрөй торған юлына ҡуйыла.
Проект Третьяков галереяһы белгестәре, Өфө хакимиәте, Башҡортостандың Мәҙәниәт министрлығы ярҙамында тормошҡа ашырыла. Скульпторҙар Учалылағы Мансур ятҡылығындағы гранит менән эшләйәсәк. «Симпозиумдың маҡсаты — ҡала мөхитен камиллаштырыу», — тип билдәләнеләр кураторҙар.
Республикала бындай саралар 1988 йылдан алып уҙғарыла. Ижади оҫтахана сиктәрендә башҡарылған эштәр Өфөлә (мәҫәлән, Революция урамында — 1999 йылғы симпозиумдан һуң), Нефтекамала, Малаяҙҙа ҡалған.


text:
Рәсәй һәм донъя хәбәрҙәре
Американ хәрбиҙәренең 50 проценттан ашыуы сит илдәрҙә хәрби операцияларға ҡаршы. Социологик тикшереү йомғаҡтары шуны дәлилләй. Һалдат һәм офицерҙар хакимиәттәр ил эсендәге именлеккә һәм террорға ҡаршы көрәшкә күберәк иғтибар бирергә тейеш тип иҫәпләй. Вьетнам һуғышы ветерандары ер шары буйынса тиҫтәләгән хәрби конфликтта ҡатнашҡан американ хәрбиҙәренең Ҡушма Штаттарҙың тышҡы сәйәсәтен хупларға сәбәбе юҡ тип белдергән.
Берләшкән Милләттәр Ойошмаһының именлек шураһы Сүриә армияһы ҡораллы оппозицияға ҡаршы хәрби операция үткәргән Алепполағы хәл буйынса ашығыс ултырыш үткәрҙе. Был операция тураһында үткән аҙнала кесе йома иғлан ителгәйне. Бөгөнгә тиклем авиаһөжүм сәбәпле тиҫтәләгән кеше һәләк булған, йөҙләгән кеше яраланған.
Колумбияла 50 йыллыҡ ватандаш һуғышын туҡтатыусы килешеү имзаланырға тейеш. Уға ил президенты Хуан Мануэль Сантос һәм Колумбия ҡораллы төркөмсәһе башлығы Родриго Эчеверри ҡул ҡуясаҡ. Тантанаға 15 дәүләт башлығы һәм Берләшкән Милләттәр ойошмаһы генераль секретары Пан Ги Мун саҡырылған. Килешеү шарттары буйынса, хәрбиҙәр ҡорал ташларға, наркотик һатыуҙы туҡтатырға, ә хакимиәттәр ер реформаһын үткәрергә тейеш.
Ҡытайҙа донъялағы иң ҙур астрономик обсерватория эшләй башланы. 500 метрлыҡ апертуралы радиотелескоп Гуйчжоу виләйәтендә 5 йылда төҙөлгән. Уның хаҡы 180 миллион доллар. Ҡытайҙа эшләнгән обсерваториянан 11 миллиард ут йыл алыҫлығында урынлашҡан космос объекттарын күҙәтеп буласаҡ.


text:
Метеорологик яҙ Башҡортостанға апрелдә киләсәк
Йылы көндәр Башҡортостанға апрелдә киләсәк. Үҙгәреүсән һауа торошо республикала 3-4 апрелгә тиклем һаҡланасаҡ. Был хаҡта Өфөлә үткән матбуғат конференцияһында Башгидрометтың баш синоптигы Анна Козаева хәбәр итте.
— Әлеге һауа торошо ҡышҡы төргә ҡарай, — тине ул. – Беҙгә метеорологик түгел, ә календарь буйынса һәм астрономик яҙ ғына килде. Яҙға күсеү 4-8 апрелдә күҙаллана.
Тап киләһе айҙың башында ҡар иреп, һыу таша башлаясаҡ.
Төбәктә көндәр апрелдең һуңғы декадаһында ғына йылынасаҡ, тип билдәләне Анна Козаева.
Уртаса тәүлек һауа температураһы апрелдә — плюс 3-5 градус, майҙа – плюс 11-14 градус, июндә плюс 16-19 градус тәшкил итәсәк.


text:
БР буйынса Эске эштәр министрлығының граждандарҙы ҡабул итеү графигы үҙгәрҙе
Февралдә БР буйынса Эске эштәр министрлығының йәмәғәт ҡабул итеү бүлмәһендә хөкөмгә тарттырылған булыу йәки тарттырылмау тураһында белешмә алыуға ғариза биргән граждандарҙы ҡабул итеү графигы үҙгәрә. Был турала ведомствоның матбуғат хеҙмәте хәбәр итә.
Белешмәләрҙе эш көндәрендә 12-нән 14 сәғәткә тиклем, шулай уҡ йәкшәмбе көндө 10-дан 12-гә тиклем алырға мөмкин.
Йәмәғәт ҡабул итеү бүлмәһенең адресы: Өфө ҡалаһы, Ленин урамы, 7, Коммунистик урамы яғынан инергә. Бәйләнеш өсөн телефон 279-41-51.
Белешмәләр ғариза бирелгән көндән алып бер айҙа бушлай бирелә.


text:
Фото:
Силәбе өлкәһендә Башҡорт киноһы көнө уҙғарылды
Фото:
ӨФӨ, 2015 йыл, 28 сентябрь. /«Башинформ» мәғлүмәт агентлығы, Ләйлә Аралбаева/.
Силәбе өлкәһенең Ҡоншаҡ ауылында «Рәсәй башҡорттары» программаһы сиктәрендә Башҡорт киноһы көнө уҙғарылды. Был юлы киностудия белгестәре өс анимация, ике уйын һәм бер документаль фильм тәҡдим итте.
«Башҡортостан» киностудияһының матбуғат хеҙмәтендә хәбәр итеүҙәренсә, тамашасылар режиссер Рим Шәрәфетдиновтың «Алдар һәм һоро бүре», «Ай һәм Урал тауҙары нисек барлыҡҡа килгән», Айгөл Байрамғолованың «Урал менән Шүлгән мажаралары» анимация фильмдарын ҡыҙыҡһынып ҡараны. Руслан Юлтаевтың «Өс хат» драмаһы геройҙарының ҡайғы-шатлыҡтарын күңеленән үткәрҙе. Кинотаҫма Бөйөк Ватан һуғышы йылдарындағы башҡорт ауылы тормошон сағылдыра.
Айнур Асҡаровтың «Пилорама»һын тамашасылар көлөп, күҙ йәштәре аша ҡараны, Вилүрә Иҫәндәүләтованың «Мөрйәләрҙән төтөн сыға әле...» документаль фильмы киләсәкһеҙ тип юҡҡа сығарылған тыуған ауылында яңғыҙы йәшәгән ҡарт хаҡында бәйән итте.
«Фильмдар беҙгә бик оҡшаны, — тине Силәбе өлкәһе Ҡоншаҡ районы хакимиәтенең мәҙәниәт, спорт, йәштәр сәйәсәте һәм мәғлүмәт идаралығы етәксеһе Оксана Йосопова. — Залдар тулы ине, төрлө йәштәге, шул иҫәптән уҡыусылар һәм Ветерандар советы вәкилдәре килде. Фильмдарҙың тематикаһы һәм актерҙарҙың уйнауы оҡшаны. Тамашасылар Башҡорт киноһы көнөн ойоштороусыларға рәхмәт белдерә һәм беҙгә йышыраҡ килеүҙәрен һорай. Мин дә уларҙың теләктәренә ҡушылам».
«Башҡортостан» киностудияһы «Рәсәй башҡорттары» программаһы сиктәрендә төбәктәрҙә кино гастролдәрен 2012 йылдан бирле ойоштора. «Башҡортостан» киностудияһының фильмдары Мәскәүҙә, Силәбелә, Магнитогорскиҙа, Ҡурғанда, Төмәндә, Екатеринбургта, Ҡазанда, Пермдә һәм Ырымбур өлкәһендә ҙур уңыш менән барҙы.


text:
Өфөлә 50-нән ашыу торлаҡ йорт һәм комплекстар төҙөлә
Әлеге ваҡытта яңы төҙөлөүсе торлаҡ баҙарында Өфөлә йәмғеһе 885 фатир тәҡдим ителә. Квадрат метрҙың уртаса хаҡы ҡала буйынса 39,4 мең һумға тиң. Был хаҡта «Эксперт» күсемһеҙ милек агентлыҡтары селтәренән хәбәр иттеләр.
Өфөлә әле 50-нән ашыу торлаҡ йорт һәм торлаҡ комплексы төҙөлә. Төҙөлөүсе йорттарҙан һатыуға тәҡдим ителгән фатирҙарҙың дөйөм күләме – алты мең самаһы йәки 372 мең кв.м.
420 мең фатир иҫәпләнгән икенсел торлаҡ баҙарына ҡарата был 1,4 процентҡа тиң.
Аналитиктар билдәләүенсә, һатып алыусыларҙың күбеһенең яңы йорттарҙа йәшәргә теләүен иҫәпкә алғанда, был тәҡдим Өфө баҙары өсөн бик аҙ.
Һатыуға ҡуйылған торлаҡ фондының дөйөм күләме – 53258 кв.м, әүҙем тәҡдимдәр күләме – 2,2 млрд һум. Өфөлә һатылған фатирҙың уртаса хаҡы 2,2 млн һумға тиң.


text:
Прокуратура бер кешенең мөрәжәғәте буйынса райондың бер белем биреү учреждениеһын тикшерҙе.
Тикшереү мәлендә унда хеҙмәт ҡануниәте талаптарының боҙолоуы асыҡланды. Штат расписаниеһына ярашлы, тарих, Башҡортостан тарихы һәм мәҙәниәте, йәмғиәт белеме уҡытыусыһы эшмәкәрлеген алып барған хеҙмәткәрҙең хеҙмәт кенәгәһе тейешенсә дөрөҫ тултырылмаған. Унан башҡа, хеҙмәткәргә хеҙмәт кенәгәһе ете көн үткәс кенә бирелгән.
Ошо факт буйынса прокуратура белем биреү учреждениеһының элекке директорына административ эш ҡуҙғатты.


text:
Мортаза Рәхимовҡа рәхмәт белдерҙеләр
Башҡортостан Республикаһы Президенты Мортаза Рәхимов исеменә Галина Уланова фонды президенты, СССР-ҙың халыҡ артисы, профессор Владимир Васильевтан рәхмәт хаты килде.
Хатта Мортаза Рәхимовҡа Фондтың Туапсе ҡалаһында "Орленок" Бөтә Рәсәй балалар үҙәгендә йәйге хореографик мәктәп үткәреү буйынса инициативаһын яҡлаған һәм унда Рудольф Нуриев исемендәге Башҡортостан хореография училищеһының 18 уҡыусыһы ҡатнашыуына ярҙам иткәне өсөн рәхмәт белдерелә.
"Башҡортостан бейеүселәренең яңы, үҫеп килеүсе быуыны көндәлек оҫталыҡ кластарында классик балет һәм халыҡ бейеүҙәренең бөйөк традицияларына бирелгәнлеген һәм һаҡсыл мөнәсәбәтен тағы бер тапҡыр раҫланы", — тиелә Галина Уланова фонды башлығы Владимир Васильевтың хатында.
Шулай уҡ республика Президенты Мортаза Рәхимовҡа Р. Нуриев исемендәге Башҡортостан хореография училищеһы тәрбиәләнеүселәренең йәйге уҡыуын ойоштороуҙа ярҙам күрһәткәне өсөн училище директоры Әхәт Фәсхетдинов менән художество етәксеһе Леонора Ҡыуатова ла рәхмәт белдерҙе.
"Сәфәр йәш таланттарға Ҙур театрҙың әйҙәүсе солистары мастер-кластарына йөрөү мөмкинлеге бирҙе. Атҡаҙанған сәнғәт эшмәкәрҙәре менән осрашыуҙар уҡыусыларҙа онотолмаҫ тәьҫораттар ҡалдырҙы. Был сара республиканың төп театрҙарының береһенең буласаҡ башҡарыусыларының профессиональ кимәлен күтәреүгә булышлыҡ итте. Уҡыусыларыбыҙ тәжрибәле сәхнә оҫталарын хайран ҡалдырҙы. Уҡыусылар башҡарыуында "Бөрйән ҡыҙҙары" башҡорт бейеүе юғары баһа алды", — тиелә хатта.


text:
Марсель Ҡотоев «От ыры» халыҡ-ара конкурсында ҡатнашасаҡ
Хөсәйен Әхмәтов исемендәге Башҡорт дәүләт филармонияһы солисы Марсель Ҡотоев «От ыры» («Ут йыры») III халыҡ-ара этник эстрада конкурс-фестивалендә республикабыҙ исеменән ҡатнашасаҡ. Этник башҡарыусылыр бәйгеһе Хакасия Республикаһының Абакан ҡалаһында 10-12 июндә үткәрелә.
Башҡортостандың тағы бер вәкиле — БР Композиторҙар союзы рәйесе Айрат Ғайсин конкурс-фестивалгә жюри ағзаһы итеп саҡырылған.
Өҫтәп шуны әйтәйек, «От ыры» I этник эстрада фестиваль-конкурсы Хакасияла 2008 йылда ТӨРКСОЙ Халыҡ-ара ойошмаһының Генераль дирекцияһы һәм Рәсәй Федерацияһының Мәҙәниәт министрлығы етәкселегендә үткәрелгәйне. Уны «С.П.Кадышев исемендәге мәҙәниәт һәм халыҡ ижады үҙәге» Республика дәүләт учреждениеһы ойошторғайны.
«От ыры» конкурс-фестивале Рәсәй Федерацияһы төбәктәре араһында ижади бәйләнештәрҙе нығытыуға һәм яңы талантлы башҡарыусыларҙы асыҡлауға булышлыҡ итергә тейеш. Йыл һайын унда яҡын һәм алыҫ сит илдәрҙең этник эстрада музыкаһын башҡарыусылар, Великобританиянан һәм Украинанан продюсерҙар ҡатнаша.


text:
Фото:
"Цицерон" республика телмәр оҫталығы конкурсы еңеүселәре билдәләнде
Фото:
«Цицерон» Республика телмәр оҫталығы конкурсы финалына сыҡҡан һигеҙ ҡатнашыусынан өс иң яҡшыһы һайлап алынды.
Хәбәр итеүебеҙсә, финал ярышына сығыу өсөн бөтә Башҡортостандан йәштәр көрәште. "Восход" ял базаһында үткән бынан алдағы этаптарҙа республикабыҙҙың төрлө мөйөштәренән 70-тән ашыу кеше ҡатнашты. Улар араһында – студенттар, аспиранттар, эшсе йәштәр. Һуңғы өс көндә ҡатнашыусылар, финалға әҙерләнеп, айырыуса ныҡышмалылыҡ күрһәтте. Улар менән актерҙар, журналистар, режиссерҙар шөғөлләнде. Дөрөҫ һөйләү һәм үҙ фекереңде еткереү оҫталығы юғары кимәлдә булырға тейеш ине. Йәштәр сәйәсәте, әҙәбиәт һәм фольклор өлкәләрендә фекерләү ҡеүәһе ни тиклем киң булыуҙан тыш, һөйкөмлөлөк һәм белем кимәле лә иҫәпкә алынды. Үҙҙәренең интеллектуаль кимәлен күрһәткәндәр ине инде – зирәк аҡыл һәм һөйләү оҫталығы өсөн дә улар конкурстың һуңғы турына килеп еткән. Тышҡы йөҙҙө лә еңелсә күрһәтергә ҡалды – халыҡ алдында сығыш яһаясаҡ кеше өсөн был да бик мөһим бит. Кейеменә ҡарап ҡаршылайҙар, аҡылына ҡарап оҙаталар, тип юҡҡа ғына әйтмәйҙәр бит.
Финалда уларға дүрт конкурста үҙҙәрен күрһәтергә кәрәк ине. Беренсеһе Башҡортостан тарихы һәм мәҙәниәте буйынса белемдәрен тикшереүгә ҡоролһа, икенсеһе йәштәр сәйәсәте буйынса викторина формаһында үтте. Өсөнсө конкурста ҡатнашыусылар, ниндәй ҙә булһа башҡорт мәҡәленең асылын нигеҙләп йәки кире ҡағып, уны үҙенсә аңлатты.
Финалдың «К барьеру» телепрограммаһы өлгөһөндә үткән дүртенсе этабы айырыуса көсөргәнешле һәм ҡыҙыҡлы барҙы. Ҡатнашыусыларға тәҡдим ителгән раҫлауҙы бер ниндәй әҙерлекһеҙ иҫбатларға тура килде. Конкурстың төп маҡсаты булып уларҙы халыҡ алдында иркен һәм оҫта сығыш яһарға, үҙ фекереңде яҡларға өйрәтеү торҙо.
Конкурстың дүртенсе көнө аҙағына еңеүселәр билдәләнде. Улар өсәү – Рәмил Рәхмәтов, Денис Ғәниев һәм Татьяна Ивина. Ярайһы уҡ аҡсалата премия – артабан үҫешеү өсөн дәртләндереү. Ҡатнашыусылар үҙҙәре әйтеүенсә, ысын оратор булыу өсөн уларға өйрәнәһе лә өйрәнәһе әле, әммә улар һүҙҙең ҙур көскә эйә булыуын раҫлай алалар.
Был сара, үҙҙәре әйтеүенсә, уларҙың хәтерендә оҙаҡҡа ҡаласаҡ. Бында улар үҙ эрудицияларын күрһәтеү генә түгел, тормошта кәрәк буласаҡ мөһим тәжрибә лә тупланы.


text:
Өфөлә тыуымдың тотороҡло артыуы күҙәтелә
Өфөлә һуңғы биш йылда халыҡ үлеме күрһәткесе 4,8 процентҡа кәмегән. Был хаҡта ҡала башлығында үткән оператив кәңәшмәлә Роспотребнадзорҙың БР буйынса идаралығы етәксеһе Нәсимә Күсемова хәбәр итте. Уның әйтеүенсә, ҡалала демографик хәлдәрҙең яҡшырыуына өсөнсө йыл рәттән күҙәтелгән тыуым артыуы ла йоғонто яһай. Был арала халыҡтың тәбиғи артыуы Өфөлә ун мең кешегә иҫәптә өсәүҙән 21 кешегә еткән.
Нәсимә Күсемова Өфө халҡының сәләмәтлегенә экологик хәлдәрҙең, аҙыҡ-түлек сифатының һәм медицина хеҙмәтләндереүенең йоғонтоһо тураһында ла һөйләне. Уның һүҙҙәренсә, ҡала атмосфераһына ташланған бысраҡ матдәләр күләме былтыр 345 мең тоннанан ашыуҙы тәшкил иткән. Шуларҙың 220 меңе – автотранспорт төтөнө. Йәнә уҙған йылда Өфө биләмәһендә алынған һыу пробаларын тикшереү барышында гигиена нормативтарынан тайпылыуҙың 28 осрағы теркәлгән. Санитар-химик күрһәткестәр буйынса тайпылыштар булмаған. Нәсимә Күсемова әйтеүенсә, Өфөлә профессиональ ауырыуҙар кимәле әлеге мәлдә республика кимәленән түбән булып ҡала – 10 мең хеҙмәткәргә иҫәптә 0,93 һәм 1,74 процент.


text:
Юрий Пустовгаров Сауҙа-сәнәғәт инновация фонды Советына инде
Рәсәйҙең Сауҙа-сәнәғәт палатаһы Сауҙа-сәнәғәт инновация фонды Советын булдырҙы. Илдең йөҙгә яҡын сауҙа палатаһынан ни бары ике Сауҙа-сәнәғәт палатаһы вәкилдәре (Башҡортостан Республикаһынан һәм Пермь крайынан) Фонд Советы составына инде, ул өс йылға бер һайланасаҡ.
Яңы инновация фонды етәкселеге составына Башҡортостан Республикаһының Сауҙа-сәнәғәт палатаһы президенты Юрий Пустовгаров инде. Был Башҡортостанда инновацион эшҡыуарлыҡ үҫешенә юғары баһа биреү тураһында һөйләй, быға БР Сауҙа-сәнәғәт палатаһы эшмәкәрлеге булышлыҡ итте.
Фонд Советына, Юрий Пустовгаров менән бер рәттән, йәнә алты кеше инде. Улар иҫәбендә — Сауҙа-сәнәғәт инновация фондының генераль директоры Сергей Безсмертный, Идара рәйесе, Пермь крайының Сауҙа-сәнәғәт палатаһы президенты Марат Биматов, РФ Сауҙа-сәнәғәт палатаһының ҡулланыусылар баҙарын үҫтереү буйынса комитет рәйесе, Мәскәү Халыҡ-ара Бизнес Ассоциацияһының генераль директоры Александр Борисов, РФ Сауҙа-сәнәғәт палатаһы вице-президенты Александр Захаров, ВТБ24 банкы вице-президенты, РФ Сауҙа-сәнәғәт палатаһының шәхси эшҡыуарлыҡты, бәләкәй һәм урта бизнесты үҫтереү буйынса комитет рәйесе Надежда Карисалова, РФ Сауҙа-сәнәғәт палатаһы Департаментының инновацион эшҡыуарлыҡты үҫтереү буйынса бүлек мөдире Александр Ломаченко.
Иҫегеҙгә төшөрәбеҙ, Палата тарафынан инновацияларға ярҙам фондын, йәғни Сауҙа-сәнәғәт инновация фондын булдырыу тураһындағы ҡарар 2011 йылдың 28 октябрендә РФ Сауҙа-сәнәғәт палатаһы идараһының Владимир Путин ҡатнашлығындағы киңәйтелгән ултырышында ҡабул ителде.


text:
Бөтә Рәсәй табиптар конкурсында республикабыҙҙың һигеҙ табибы еңеү яуланы
ӨФӨ, 2015 йыл, 15 октябрь. /«Башинформ» мәғлүмәт агентлығы, Гөлфиә Акулова/.
Кисә Мәскәүҙең «Крокус Экспо» халыҡ-ара күргәҙмәләр үҙәгендә Бөтә Рәсәй табиптар конкурсы, Бөтә Рәсәй урта медицина һәм фармацевтик белемле белгестәр конкурсы еңеүселәрен бүләкләнеләр.
«Йылдың иң яҡшы табибы» Бөтә Рәсәй конкурсы ун биш йыл рәттән ойошторола. Быйыл 33 номинацияла 90 лауреат еңеүсе булды. Еңеүселәр араһында Башҡортостандан һигеҙ табип бар, тип хәбәр иттеләр Башҡортостандың Һаулыҡ һаҡлау министрлығында.
«Иң яҡшы неонатолог» номинацияһында Өфөләге 4-се бала табыу йортоноң бүлек мөдире Арсентий Грешилов беренсе урынға лайыҡ булды. Икенсе урында — Өфөләге 2-се балалар поликлиникаһы табибы Гүзәл Ишморатова, Стәрлетамаҡтағы 10-сы поликлиниканың табип-эндокринологы Людмила Михайлова, Республика клиник туберкулезға ҡаршы диспансеры фтизиатры Гүзәл Янбарисова. Ҡыуатов исемендәге республика клиник дауаханаһының табип-онкологы Рим Каланов, Республика балалар клиник дауаханаһының табип-патологоанатомы Ирина Огородникова, Республика клиник туберкулезға ҡаршы диспансеры табибы Элеонора Ҡәйүмова һәм Рәсәй Һаулыҡ һаҡлау министрлығы БДМУ клиникаһының табип-неврологы Фәниә Шәймөхәмәтова Бөтә Рәсәй конкурсында өсөнсө урын алды.
Беренсе, икенсе, өсөнсө урынға лайыҡ булғандарға 500, 300, 200 мең һум күләмендә аҡса бирелә.
Икенсегә уҙғарылған «Урта медицина һәм фармацевтик белемле иң яҡшы белгес» конкурсында 22 лауреат билдәләнде. Бәләбәй үҙәк район дауаханаһының медицина хеҙмәткәре Мария Николаева «Иң яҡшы лаборант» номинацияһында өсөнсө урын яуланы.


text:
Башҡортостанда әсәлек капиталына 160 мең сертификат тапшырылған
Башҡортостанда әсәлек (ғаилә) капиталына 160 меңдән ашыу сертификат тапшырылған, уларҙың 14 меңе йыл башынан алып тапшырылған. Төбәктең Пенсия фондынан хәбәр итеүҙәренсә, әсәлек капиталы республикала йәшәгән 91 000 ғаиләгә торлаҡ шарттарын яҡшыртырға ярҙам иткән. 53 мең ғаилә әсәлек капиталы средстволары менән тулыһынса файҙаланған.
Сертификат средстволары йышыраҡ торлаҡ кредиттарын һәм займдарҙы ҡаплауға тотонола: 64 меңдән ашыу ғаилә сертификат ярҙамында өлөшлтә йәки тулыһынса торлаҡ кредиттарын ҡаплаған. Пенися фондының район һәм ҡалаларҙа урынлашҡан Идаралыҡтары был маҡсаттарға 20,5 миллиард һум аҡса йүнәлткән.
— Рәсәй Пенсия фонды идаралығында кредит алмайынса торлаҡ шарттарын яҡшыртыуға 27 725 ғариза ҡабул ителде, һәм был маҡсаттарға 7,4 миллиард һум аҡса йүнәлтелде, — тип һөйләне Рәсәй Пенсия фонды Идараһы ағзаһы, Башҡортостан Республикаһы буйынса идарасы Фоат Хантимеров. – Балаларға белем биреүгә 1 764 ғариза ҡабул ителде, улар буйынса 62,5 миллион һум аҡса күсерелде.


text:
ФГОС: выполнение требований ФГОС на уроках башкирского языка и литературы
В этой статье перечислены основные требования ФГОС к урокам и их выполнение на уроках башкирского языка и литературы
Доклад состоит из следующих частей: 1.Основные требования к урокам башкирского языка и литературы при введении ФГОС и их выполнение на уроках башкирского языка и литературы 2. УУД на уроках башкирского языка и литературы 3. Требования к домашним заданиям
Төп дөйөм белем биреү федераль дәүләт стандарттары: башҡорт теле һәм әҙәбиәте дәрестәрендә уның талаптарының үтәлеше
Бөгөн белем биреү системаһы, мәғариф өлкәһендәге үҙгәрештәр заман дәрестәренә яңа талаптар ҡуя. Федераль дәүләт белем биреү стандарттарында улар асыҡ сағылыш таба.
ФГОС индереү шарттарында башҡорт теле дәрестәренә талаптар
Яңы стандарттар индереү шарттарында дәрестең яңылығы нимәлә?
- Методик яҡтан дөрөҫ ойошторолған дәрес яҡшы йыһазландырылған кабинетта уҙғарылырға тейеш. Дәресте заман талаптарына тура килерлек итеп үткәрер өсөн компьютер, уның интернет селтәренә тоташҡан булыуы, мультимедиа проектор, электрон дәреслектәр булыуы мотлаҡ бер шарттыр.
- Уҡытыусы үҙ эшмәкәрлеген һәм уҡыусыларҙың эшмәкәрлеген планлаштырырға һәм һәр дәрес башында аныҡ итеп маҡсат, бурыстарҙы билдәләргә тейеш. Ысынлап та нисә йыл әйтеп килһәк тә был талап әле үтәлә тип әйтеп булмай. Дәрес башында маҡсаттар теүәл ҡуйылмай. Иң ҡулайы уҡытыусы үҙе әйтеп биреүе түгел, ә уҡыусыларҙың үҙҙәренән маҡсат, бурыстарҙы билдәләтеүе, әйттереүе.
- Дәрес проблемалы һәм үҫтерешле, уҡытыусы уҡыусыларҙы эшмәкәрлеккә йүнәлдерә һәм уларҙы класташтары менән хеҙмәттәшлеккә йүнәлтә белергә тейеш. Яңы стандарт буйынса дәрестә бирелгән эште төркөмдәрҙә башҡарыу ҡулай тип табыла. Ысынлап та уҡыусылар был осраҡта бер-береһе менән аралаша, бер-береһенең белемен тулыландыра, һәр бала эштә ҡатнаша килеп сыға, бер-береһен тыңларға өйрәнә.
- Уҡытыусы проблемалы һәм эҙләнеү ситуацияларын ойоштора, уҡыусыларҙың эшмәкәрлеген активлаштыра алырға тейеш.
Яңы стандарттар буйынса уҡыусыға әҙер мәғлүмәт, әҙер белем бирергә түгел, ә уларҙы ошо мәғлүмәт- белемдәрҙе үҙаллы ҡыҙыҡһынып, эҙләнеп таба белергә өйрәтеү маҡсаты ҡуйыла беҙҙең алдыбыҙға. Ысынлап та ниндәйҙер ҡыҙыҡлы ситуация, проблеманы сисеү аша табылған белем ҡыҙыҡлыраҡ та була, хәтерҙә лә нығыраҡ һаҡланалыр.
- Репродукция минимум, ә күберәк ижад һәм ижадташлыҡ булырға тейеш. Элеккесә тема аңлатҡас, ошондағы күнегеүҙәрҙе үтәү: мәҫәлән, сифаттарҙы табығыҙ, дәрәжәләрен билдәләгеҙ йәки сифаттарҙы тейешле урындарына ҡуйығыҙ кеүек репродуктив биремдәр ҡарала ине. Уларҙы үтәгәндә уҡыусы тар фекер йөрөтә, универсаль уҡыу күнекмәләре үҫешмәй.
- Ваҡытты рациональ ҡулланыу һәм һаулыҡ һаҡлау һәм хәүефһеҙлек ҡағиҙәләре үтәлеүе мотлаҡ. Дәрес сиктәрен яңы стандарттар буйынса ла оноторға тейеш түгелбеҙ: уның ваҡыты сикләнгән һәм уны файҙалы итеп ҡулланыу бурысы тора беҙҙең алда. Яңы стандарт буйынса мәктәптә һаулыҡ һаҡлауға ла ҙур урын бирелә. Уны ла төрлөсә хәл итеп була: 5,6 кластарҙа ял минуттары үткәрәм йә булмаһа киреһенсә, арып китһәләр, баштарҙы ҡулға һалып тып-тын ғына ятып торорға, был ваҡытта тыныс ҡына көй уйнатырға мөмкин. Кластың активмы, пассивмы икәнлегенә ҡарап инде уныһы. Ҙурыраҡ кластарҙа, ял иттереп алыу өсөн, спорт менән, таҙалыҡ менән бәйле, файҙалы, ҡыҙыҡлы мәғлүмәттәр менән таныштырырға мөмкин. Тестар эшләтеп тә алып була.
- Дәрес үҙәгендә уҡыусылар булырға тейеш. Был һәр ваҡытта шулай булды. Ҡайһы бер төплө белемле уҡытыусылар ҙа, онотоп ташлап, дәрестең күп ваҡытын үҙҙәре һөйләп үткәрә, ә беҙҙең маҡсат, киреһенсә, уҡыусыларҙы нисек тә күберәк, файҙалыраҡ эшмәкәрлеккә йәлеп итеү.
- Уҡыусыларҙың мөмкинлектәрен һәм индивидуаль үҙенсәлектәрен, шулай уҡ кластың профилле булыуы, уҡыусыларҙың тырышлығы иҫәпкә алынһын. Әлбиттә кластың белем кимәленә ҡарап дәрестә ҡулланаһы биремдәрҙе, алымдарҙы һайлайбыҙ. Улай ғына ла түгел, бер үк дәрестә ултырған балаларға ла төрлө ауырлыҡтағы эштәр һайлайбыҙ. Класта бер үк төрлө белем кимәле булған балаларҙан бер нисә төркөм төҙөп, эште төркөмдәрҙә башҡарырға ла мөмкин.
- Кире бәйләнеш булдырылырға тейеш.
- Дәрестең йылы мөнәсәбәттә үтеүе мөһим.
- Рефлексия булыуы ла мотлаҡ. Релексия дәрестә һәр саҡ булды, ләкин әле талап ителгән кимәлдә түгел. Дәрес оҡшанымы, тема аңлашылдымы кеүек формалар аша ғына ойошторола ине ул. Хәҙер иһә: Ниндәй маҡсаттар ҡуйғайныҡ? Маҡсаттарға ирештекме? Нисек? Һөҙөмтәләр ниндәй? Тағы ла нимәләр эшләргә тейешһегеҙ? Бөгөнгө белемде тормошта ҡайҙа һәм нисек файҙаланырга мөмкин? Һинең бигерәк тә ҡайһы эшең уңышлы килеп сыҡты? Алға таба нимә өҫтөндә эшләргә кәрәк?
Ғәҙәти дәрестәр уҡыусыларҙан бирелгән өй эше буйынса яуаптар алыу һәм дәрестең икенсе өлөшөндә яңы тема аңлатып, нығытыу һәм өйгә эш биреү менән тамамлана ине.
Яңы стандарттарға ярашлы дәрестә уҡыусының тирә-яҡты танып белеүгә мотивация булдырыу, уға мәктәптә алған белемдең тормоштан айырмалы рәүештә алынған белем түгел, ә киреһенсә, уҡыусыны тормошҡа әҙерләү, уны танып белеү, тейешле мәғлүмәтте эҙләп табыу һәм белем, күнекмәләрҙе реаль тормошта ҡулланырға мөмкинлеген күрһәтеү.
Яңы стандарттар уҡыу ситуацияһы тигән яңы термин индерә, был уҡыу процесының шундай айырым берәмеге уҡыусылар уҡытыусы ярҙамында үҙҙәренең хәрәкәт предметын билдәләйҙәр, төрлө уҡыу хәрәкәттәр ярҙамында уны тикшерәләр, уны үҙгәртәләр, мәҫәлән, формулировкаһын үҙгәртәләр, йә үҙҙәренсә тасуирлайҙар һ.б., өлөшләтә уны хәтерҙә ҡалдыралар. Уҡытыусы алдында айырым уҡыу эшмәкәрлеге берәмеге булараҡ уҡыу ситуацияһын барлыҡҡа килтерә, шулай уҡ уҡыу бурыстарын уҡыу ситуацияһына әйләндерә белеү бурысы ҡуйыла.
Яңы быуын Федераль дәүләт белем биреү стандарттарына ярашлы дәрес структураһына үҙгәрештәр индерелде. Дәресте төҙөгәндә иң мөһиме – уҡыусыларҙы төрлө эшмәкәрлеккә өйрәтеү. Дәрестең яңы структураһында түбәндәге этаптарҙы билдәләргә була:
- Белем һәм оҫталыҡты актуалләштереү;
- Проблема ҡуйыу;
- Гипотезалар тәҡдим итеү;
- Проблеманы хәл итеү өсөн кәрәкле белемде эҙләү;
- Тәүге (беренсел) белемде нығытыу;
- Алған белемдең проект эшмәкәрлегендә сағылыуы.
Шуны ла хәтерҙә тоторға кәрәк: мәктәптә башҡорт телен өйрәнеү түбәндәге һөҙөмтәләргә алып килергә тейеш:
шәхсән һөҙөмтәләр: уҡыусының һәр яҡлап үҫкән, үҙ аллы рәүештә белем алырға, камилләшергә әҙер буларак формалашуы;
метапредмет һөҙөмтәләр: белем алыу нигеҙен тәшкил иткән төп компетенцияларға эйә булыу, предметара төшөнсәләрҙе үҙләштереү;
Яңы стандарттар буйынса уҡыусыларҙа лингвистик (тел, уҡыусыларҙың башҡорт теленән мәғлүмәтлеләге), аралашыу (коммуникатив, уҡығанды һәм башҡалар һөйләгәнде аңлау, хәҙерге әҙәби башҡорт теленең нормаларына эйә булыу), этнокультура өлкәһенә ҡараған (культурологик, һынлы сәнғәт әҫәрҙәрен, мәҙәниәтен, халыҡ ауыҙ-тел ижады үрнәктәрен белеүе, башҡорт халҡының телмәр әҙәплелеген үҙләштереүе, рухи ҡомартҡыларын ихтирам итеүе һ. б.) компетентлыҡ булдырыу талап ителә.
предмет һөҙөмтәләре : башҡорт теле программаһы буйынса билгеле бер белем һәм күнекмәләргә эйә булыу; ижади эшсәнлек тәжрибәһен, белем-күнекмәләрен ғәмәли файҙалана алыу.
Мәктәп шарттарында универсаль уҡыу эшмәкәрлеге – ул уҡыу-уҡытыу процесында уҡыусыларҙа белем алыуға ыңғай мотивация булдырыу аша яңы белем, күнекмә һәм компетенцияларҙы үҙ аллы уңышлы үҙләштереү, йәғни уҡый белеү мөмкинлеген биреүсе дөйөмләштерелгән эшмәкәрлек.
Универсаль уҡыу эшмәкәрлеге төрҙәре дүрт блокка бүленә: 1) шәхси; 2) регулятив; 3) танып белеү; 4) коммуникатив.
Шәхси эшмәкәрлек уҡыусының эске шәхси позицияһын, мәғәнәүи-ҡиммәтле йүнәлеш алыуын (әхлаҡи нормаларҙы белеү, үҙ ҡылыҡтарыңдың дөйөм ҡабул ителгән этик принциптар менән тап килеү - килмәүен билдәләй алыу, ҡылыҡтың әхлаҡи аспектын айырыу) һәм ижтимағи ролдәрҙә, шәхес-ара мөнәсәбәттәрҙә дөрөҫ йүнәлеш алыуын тәьмин итә.
Регулятив (көйләүсе) универсаль уҡыу эшмәкәрлегенә уҡыу процесын һәм дәрестән тыш эшмәкәрлекте ойоштороу өсөн кәрәкле шарттар тыуҙырыусы эш төрҙәре ҡарай:
- уҡытыусы ярҙамы менән дәрестәге эшмәкәрлектең маҡсатын билдәләү һәм формалаштырыу (элек өйрәнелгән һәм таныш булғанды әлегә тиклем таныш булмаған менән тап килтереп, сағыштырып, уҡыу мәсьәләһен билдәләй белеү);
- планлаштырыу (төп һөҙөмтәне күҙҙә тотоп, маҡсаттарҙың эҙмә-эҙлелеген асыҡлау; план төҙөү һәм эш төрҙәренең тәртибен билдәләү);
- прогнозлау (һөҙөмтәне һәм белемде үҙләштереү кимәлен алдан күҙаллау);
- контроль (эшмәкәрлек ысулының һәм уның һөҙөмтәһенең билдәләнгән эталонға тап килеү-килмәүен асыҡлау);
- төҙәтмәләр индереү (эталондан тайпылыштар булған осраҡта, планға һәм эшмәкәрлек ысулына өҫтәмәләр һәм төҙәтмәләр индереү);
- баһалау (танышты әлегәсә таныш булмағандан айыра белеү; үҙләштерелгәндең сифатын һәм кимәлен билдәләй алыу);
- үҙ-үҙеңде көйләү (үҙ көсөңдө, энергияңды, ихтыяр көсөңдө туплап, ауырлыҡтарҙы еңеп сығыу).
Танып белеү блогына дөйөм уҡыу (өйрәнеү, белем алыу) эшмә-кәрлеге, логик эшмәкәрлек, шулай уҡ проблеманы ҡуйыу һәм хәл итеү инә:
- дәреслек менән эш итә белеү (уның төҙөлөшө, йөкмәткеһе шартлы тамғалары һ.б.);
- текст һәм иллюстрациялар аҙағындағы һорауҙарға яуап биреү;
- класс һәм уҡытыусы менән берҙәм эш һөҙөмтәләре буйынса һығымталар яһау;
- мәғлүмәтте бер форманан икенсе формаға күсереү; уҡылған ҙур булмаған текстарҙың йөкмәткеһен тулы һөйләү һ.б.
Коммуникатив эшмәкәрлек социаль компетентлыҡты, аралашыусы һәм хеҙмәттәш партнерҙар позицияһын иҫәпкә ала, башҡаларҙы тыңлай һәм диалогка инә белеүҙе, проблемаларҙы коллектив менән хәл итеүҙә ҡатнашыуҙы, тиҫтерҙәрең һәм өлкәндәр менән продуктив хеҙмәттәшлек ойоштора белеүҙе тәьмин итә.
Универсаль уҡыу эшмәкәрлегенең ҡарап үтелгән төрҙәре айырым-айырым түгел, ә уҡыу программаһындағы һәр дисциплинаны үҙләштереү барышында комплекслы, системалы үҫтерелергә тейеш.
Уҡыусыларҙың дәрестән тыш эшсәнлеге федераль дәүләт стандарттары талаптарын тулыһынса тормошҡа ашырырға мөмкинлек бирә. Дәрестән тыш эштәр белем биреү процесының бер өлөшө булып тора. Шуға күрә, уҡыусыларҙың белемдәрен тәрәнәйтеү, эстетик зәүығын үҫтереү, донъяға ҡараштарын формалаштырыу, ижади һәләттәрен үҫтереү маҡсатынан, мәктәптә синыфтан тыш эштәрҙе ойоштороуға ла нык иғтибар итергә кәрәк.
Башҡорт теле буйынса уларҙың төрҙәре ғәжәйеп күп: телдән журнал, бәйгеләр, викториналар, диспуттар, ижад түңәрәктәре, ғалимдар, яҙыусылар менән осрашыуҙар, экскурсиялар, конференциялар һ.б. Был эштәрҙең барыһы ла төп программа материалын тәрәнерәк өйрәнеүгә, киңәйтеүгә, уҡыусыларыбыҙҙың телебеҙгә, мәҙәниятебеҙгә ҡарата ҡыҙыҡһыныуҙарын арттырыуға хеҙмәт итергә тейеш.
Өй эштәренә талаптар
Башҡорт теленән өй эше дәрестә формалаштырылған универсаль уҡыу ғәмәлждәрен нығытыу маҡсатынан бирелә. Уҡыусыларҙың предметҡа ҡарата ҡыҙыҡһыныуҙарын арттырыу маҡсатыннан, өй эшенә стандарт булмаған биремдәр бирергә мөмкин. Мәҫәлән, проблемалы ситуацияларға, эшлекле уйындарга, конкурстарға, ярыштарға («кем тиҙерәк?, күберәк?, яҡшыраҡ?»), ижади эштәргә (инсценировкалар, лингвистик әкиәттәр, йомаҡтар, рефераттар, проекттар, ребустар, схемалар) ҡоролған биремдәр. Шулай уҡ, өйрәнелгән материал буйынса белемдәрҙе тикшереү маҡсатынан тестар, һорауҙар, төрлө биремдәр менән карточкалар (хаталарҙы төҙәтергә, төшөп ҡалған хәрефтәрҙе, тыныш билдәләрен ҡуйырға һ.б.) төҙөргә тәҡдим итергә мөмкин. Өй эшен ауырлыкҡ дәрәжәһенә ҡарап бер нисәне тәҡдим итергә була, уҡыусы үҙ мөмкинлектәренән сығып береһен генә башҡара. Өй эшенең күләме артыҡ ҙур булмаҫҡа тейеш, башҡа предметтарҙан биреләсәк өй эштәренең дә күләмен онотмаҫҡа кәрәк.
СанПиН 2.4.2-2821-10 нормаларына яраҡлы рәүештә өй эшенең күләме (барлыҡ предметтарға бирелгән сәғәттәр һаны):
1 се синыфта өй эше бирелмәй.
2-3 сө синыфтар – 1,5 сәғ.
4-5 се синыфтар – 2 сәғ.
6-8 се синыфтар – 2,5 сәғ.
9-11 се синыфтар – 3,5 сәғ.
Комментарии (0)


text:
Башҡортостандың «Башнефть» компанияһындағы өлөшө 25 процент плюс бер акция тәшкил итәсәк — күҙаллау Фото: Олег Яровиков
Башҡортостандың «Башнефть» компанияһындағы өлөшө 25 процент плюс бер акция тәшкил итәсәк — күҙаллау
Башҡортостандың «Башнефть» компанияһындағы өлөшө 25 процент плюс бер акция тәшкил итәсәк — күҙаллау Фото: Олег Яровиков
ӨФӨ, 2015 йыл, 12 март. /«Башинформ» мәғлүмәт агентлығы, Эльвира Латипова/.
Башҡортостан Республикаһының «Башнефть» акционерҙар нефть компанияһы» асыҡ акционерҙар йәмғиәтендәге өлөшө 25 процент плюс бер акция тәшкил итеүе ихтимал. Был хаҡта журналистарға компанияның 11 мартта һайланған директорҙар советы ағзалары хәбәр итте.
— Яҡын араларҙа казначей акциялары операцияһынан һуң Рәсәйҙең дөйөм өлөшө устав капиталының 75 процентынан ашыу һәм 85 процент самаһы ябай акциялар тәшкил итәсәк. Ошо 75 процент устав капиталының 25 проценты һәм плюс бер акция — республикаға, 50 проценттан ашыуырағы Рәсәй Федерацияһына тура киләсәк тип көтөлә, — тине Рәсәй энергетика министрының беренсе урынбаҫары Алексей Текслер.
Республиканың «Башнефть» компанияһындағы өлөшө хаҡында мәсьәлә март-апрель айҙарында хәл ителәсәк, — тип аңлатма бирҙе Рөстәм Мәрҙәнов.
Эксперттар күҙаллауынса, милек структураһының үҙгәреүе һөҙөмтәһендә Башҡортостандың «Башнефть» эшмәкәрлегенән алынған килеме һиҙелерлек артасаҡ.
— Әлбиттә, республика үҙенең акциялары күләменә дивидендтар аласаҡ. Был өҫтәмә аҡса, быға тиклем ул икенсе акционерға бирелгән. Компанияның республикала ҡалдырған аҡса күләме бер нисә тапҡырға артасаҡ, тип ышаныслы әйтергә мөмкин, — тип күҙаллай Алексей Текслер.
Алексей Текслер билдәләүенсә, дивидендтар түләүгә саф табыштың 25 проценты самаһы йүнәлтелә, әммә акционерҙар был өлөштө арттырыу хаҡында ҡарар ҡабул итергә хоҡуҡлы.
Алексей Текслер һүҙҙәренсә, һалым керемдәре һәм дивидендтарҙан тыш, «башҡа төрлө ярҙам күрһәтеү» дауам итәсәк.
— Төп акционерҙар — Рәсәй Федерацияһы, республика булһынмы — төбәктәрҙең проекттарын үҫтереүгә ҡыҙыҡһыныу белдерә. Был мәсьәләләрҙе тикшерәсәкбеҙ, — тине Рәсәй энергетика министрының беренсе урынбаҫары.
«Башнефть» акционерҙар нефть компанияһы» асыҡ акционерҙар йәмғиәте — Башҡортостандың яғыулыҡ-энергетика комплексы предприятиелары базаһында барлыҡҡа килгән нефть компанияһы. Декабрь баштарында «Система» акционерҙар финанс корпорацияһы милегенән Рәсәй Федерацияһы милегенә күсте.


text:
Башҡортостан Конституцияһына үҙгәрештәр индерелә
Башҡортостан Конституцияһына үҙгәрештәр индереү планлаштырыла. Быға бәйле «Башҡортостан Республикаһы конституцияһына үҙгәрештәр һәм өҫтәмәләр индереү тураһында» Закон проектын БР Дәүләт Йыйылышы – Ҡоролтайға республиканың Конституция Суды индерҙе.
Республика парламентының матбуғат хеҙмәтендә аңлатыуҙарынса, уның актуаллеге граждандарҙың закондар сығарыуҙа ҡатнашыуын киңәйтеү, шулай уҡ конституция положениеларын федераль ҡануниәткә тап килтереү кәрәклегенә бәйләнгән.
Атап әйткәндә, «Рәсәй Федерацияһы субъекттары дәүләт власының закондар сығарыу (вәкәләтле) һәм башҡарма власть органдарын ойоштороуҙың дөйөм принциптары тураһында» Федераль закон (2010 йылдың 28 декабрендәге редакцияһында) Рәсәй Федерацияһы субъектарының иң юғары вазифалы кешеһе вазифаһын икенсе төрлө атауҙы ҡарай. Шуға бәйле иң юғары вазифалы кешене «Башҡортостан Республикаһы башлығы» тип атарға тәҡдим ителә. Закон проекты республика Конституцияһының 1-се бүлеге 6-сы статьяһына һәм 11-се бүлеге 123-сө статьяһына үҙәрештәр индерә. Ошо төҙәтмәләр 50 мең һайлаусының хуплауын талап итә.
Дәүләт Йыйылышы Президиумы, Башҡортостан Республикаһы Конституцияһының беренсе киҫәге 1-се һәм 11-се бүлектәре положениеларына үҙгәрештәр һәм өҫтәмәләр индереү тураһында тәҡдимдәрҙе хуплап, быйыл 13 ноябрҙән граждандарҙың ҡултамғаларын йыя башлауҙы ойошторорға ҡарар итте. Ҡултамғаларҙы муниципаль кимәлдә ойошторолған инициатива төркөмдәре йыясаҡ.


text:
Башҡортостан май байрамдарын ҡаршыларға әҙерләнә
Башҡортостан май байрамдарын ҡаршыларға әҙерләнә. Уларҙы үткәреү тәртибе бөгөн Башҡортостан Республикаһы Хөкүмәте Премьер-министры Азамат Илембәтов үткәргән оператив кәңәшмәлә билдәләнде. Был хаҡта «Башинформ» агентлығына республика Хөкүмәтенең матбуғат хеҙмәтенән хәбәр иттеләр.
Яҙ һәм хеҙмәт байрамында төп саралар профсоюздар менән ойоштороласаҡ, ғәҙәттә, улар 1 май көнөн Хеҙмәтсәндәрҙең халыҡ-ара теләктәшлек көнө булараҡ билдәләй.
Был юлы республика профсоюздарының төп байрам акцияһы «Ғәҙеллек төҙөү!» девизы аҫтында үтәсәк. Йола буйынса ул Өфөлә Дәүләт академия рус драма театры алдындағы майҙанда үтәсәк. Лайыҡлы хеҙмәт һәм эш хаҡы, халыҡты тулыһынса эш һәм хәүефһеҙ эш шарттары менән тәьмин итеү акцияла ҡатнашыусыларҙың төп талаптары буласаҡ.
Азамат Илембәтов шулай уҡ Бөйөк Ватан һуғышында Еңеүгә 67 йыл тулыуҙы билдәләүгә әҙерлек хаҡында әйтеп үтте.
— Ветерандар һаны көндән-көн кәмей, һәм беҙҙең төп бурыс — әле иҫән булғандарҙың һәр береһе хаҡында иҫләү, ололарға ярҙам итеү. Быны ысын күңелдән, бөтә йөрәктән башҡарыу зарур, — тине Азамат Илембәтов.
БР Хөкүмәте Премьер-министры урынбаҫары Фидус Ямалетдинов Башҡортостан буйынса 2012 йылдың 1 ғинуарына ҡарата Бөйөк Ватан һуғышы ветерандары буйынса мәғлүмәттәр менән таныштырҙы. Төбәктә улар ни бары 4,7 мең кеше ҡалған. Улар араһынан 2,5 меңе – инвалид. Һуғыш ваҡытында ғәмәлдә булған армия составына инмәгән хәрби частарҙа хеҙмәттә булған хеҙмәткәрҙәр республикала – меңдән ашыу кеше, «Блокадалы Ленинградта йәшәүсе» билдәһе менән наградланыусылар – ике йөҙҙән ашыу кеше, тыл хеҙмәтсәндәре 63,5 мең кеше иҫәпләнә.
Республика Хөкүмәтендә Еңеүгә 67 йыл тулыуҙы билдәләү сиктәрендә төп сараларға әҙерлек һәм уларҙы үткәреү буйынса план раҫланған. Шулай итеп, Өфөлә 4 майҙа байрам концерты һәм Бөйөк Ватан һуғышында ҡатнашыусылар өсөн Конгресс-холда тантаналы сара ойоштороласаҡ. 9 майҙа Еңеү паркының мемориаль комплексында сәскәләр һалыу тантанаһы үтәсәк.


text:
Республикала өс йорт янған Фото: Илдар Бикбаев
Республикала өс йорт янған
Республикала өс йорт янған Фото: Илдар Бикбаев
ӨФӨ, 2016 йыл, 3 июнь. /«Башинформ» мәғлүмәт агентлығы, Арина Рәхимҡолова/.
Башҡортостанда өс йорт тулыһынса янып бөткән. Салауат районы Мөрсәлим ауылында өс ғаилә ҡыйыҡһыҙ ҡалған.
2 июндә киске 5 тула 20 минутта Совет урамында янғын сыға. Башҡортостандың Йәмәғәт палатаһы аппараты етәксеһе Илдар Бикбаев ваҡиға урынында булды. Йәмәғәтсе әйтеүенсә, ҡорбандар юҡ, янғын һүндерелгән. Ваҡиғаның сәбәптәре асыҡлана.
«Фажиғәлә өс ғаилә зыян күргән, уларҙа 5 айлыҡ, 2,5, 17 һәм 20 йәшлек балалар бар. Салауат районы башлығы Ғәли Хәйретдинов шунда уҡ ваҡиға урынына килеп, кешеләрҙе урынлаштырыу буйынса эштәргә етәкселек итте», — тип һөйләне Илдар Бикбаев.


text:
Яңауыл районының татар халыҡ театры Минзәләлә XII төбәк-ара театр фестивалендә ҡатнаша
Яңауыл районы Мәҙәниәт һәм сәнғәт һарайының татар халыҡ театры бөгөн Минзәләлә асыласаҡ XII төбәк-ара театр коллективтары фестивалендә ҡатнаша. Театр конкурсҡа башҡорт яҙыусыһы К.Мәргән әҫәре буйынса ҡуйылған «Шомбай» спектаклен тәҡдим итәсәк. 2012 йылда спектакль художестволы үҙешмәкәр халыҡ коллективтарының IV «Дуҫлыҡ гөлләмәһе» республика фестивалендә күрһәтелде һәм Рәсәйҙең 1812 йылғы Ватан һуғышында еңеүенә 200 йыл тулыуға арналған «Алтын тирмә» төбәк-ара милли театрҙар фестивалендә тәҡдим ителде.
Яңауыл районы хакимиәтенең мәғлүмәт-аналитика бүлегенән хәбәр итеүҙәренсә, татар халыҡ театры районда 1959 йылда булдырылған. Бына инде 19 йыл уны Башҡортостан Республикаһының атҡаҙанған мәҙәниәт хеҙмәткәре Салауат Хәмзин етәкләй. Халыҡ театры бөтә Рәсәй, республика смотр-конкурстары, фестивалдәре һәм байрамдарында ҡатнаша, һәм, һәр ваҡыттағыса, ул алдынғылар рәтендә була. Театр репертуарында 35 спектакль бар.


text:
Башҡортостанда «Фемида таланттары» конкурсы старт ала
Йома көндө, 10 декабрҙә Башҡортостандың мировой судьялары һәм федераль судтар араһында I «Фемида таланттары» үҙешмәкәр сәнғәт конкурсының беренсе этабы старт ала. Ул Белорет ҡалаһында үтәсәк. Конкурста Белорет, Межгорье, Сибай ҡала судтары, шулай уҡ Әбйәлил, Баймаҡ, Белорет, Учалы, Хәйбулла район судтары ҡатнаша.
Ижади ярыштың инициаторы булып Башҡортостан Республикаһының Юғары суды сығыш яһаған.
Конкурс республиканың суд системаһы хеҙмәткәрҙәренең ижади һәләттәрен күрһәтеү, ижади потенциалын үҫтереү маҡсатында үткәрелә. Конкурсанттар сығыштары бер нисә номинацияла баһаланасаҡ: «вокаль сәнғәт», «хореография сәнғәте», «театр сәнғәте», «иң яҡшы конферансье».
Зона этаптары еңеүселәре ҡиммәтле бүләктәр һәм конкурстың гала-концертында сығыш яһарға хоҡуҡ аласаҡ. Ул 2011 йылдың февралендә район (ҡала) судтары рәйестәренең йомғаҡлау кәңәшмәһенән һуң үтәсәк.


text:
Фото:
Күмертауҙа авиасәнәғәтте үҫтереүгә арналған студенттар конференцияһы үтте
Фото:
Өфө дәүләт авиация техник университетының (ӨДАТУ) Күмертау филиалында һигеҙенсе тапҡырына студенттар ғилми-ғәмәли конференцияһы үтте. Был юлы ул «Рәсәй авиасәнәғәте: реалийҙар, күҙаллауҙар, перспективалар» темаһына арналды. Конференция 13 йәштән 29 йәшкә тиклем диапазонда Күмертау урта мәктәптәре, урта махсус һәм юғары уҡыу йорттары уҡыусыларын йыйҙы. Тәүге тапҡыр 42 кеше үҙ эштәрен тәҡдим итте.
Пленар ултырышта ӨДАТУ-ның Күмертау филиалы директоры, профессор, техник фәндәр кандидаты Әнүәр Дауытов; «КүмАПП» асыҡ акционерҙар йәмғиәтенең идара итеүсе директоры Сергей Микрюков, ӨДАТУ-ның Күмертау филиалы кафедраһы мөдире, профессор, философия фәндәре докторы Андрей Свириденко, шулай уҡ Республика политехник лицей-интернаты, 6-сы һәм 11-се урта мәктәптәр уҡыусылары, Күмертау авиация техникумы, Күмертау тау колледжы, Ырымбур дәүләт университетының Күмертау филиалы, ӨДАТУ-ның Күмертау филиалы студенттары сығыш яһаны.
Конференция сиктәрендә биш секция эшләне: «Технологик процестарҙы һәм производстволарҙы автоматлаштырыу», «Материалдарҙың һәм технологияларҙың яңы төрҙәре», «Йәмғиәттәге иҡтисади процестар», «Тәбиғәт фәндәрен ҡушма ҡулланыу», «Хәҙерге заман фәненең гуманитар аспекттары». Дөйөм алғанда, секция ултырыштарында 93 доклад тыңланды.
Конференцияның йомғаҡлау ултырышында иң яҡшы докладтар авторҙары дипломдар менән наградланды. Ә конференцияла ҡатнашҡан уҡыусыларға ӨДАТУ-ның Күмертау филиалында уҡыуға саҡырыуҙар тапшырылды.


text:
Бүздәктәге янғын һөҙөмтәһендә 44 кеше торлаҡһыҙ ҡалдыФото: Ғәҙәттән тыш хәлдәр министрлығы
Бүздәктәге янғын һөҙөмтәһендә 44 кеше торлаҡһыҙ ҡалды
Бүздәктәге янғын һөҙөмтәһендә 44 кеше торлаҡһыҙ ҡалдыФото: Ғәҙәттән тыш хәлдәр министрлығы
Йәкшәмбе көндө Бүздәк районы үҙәгенең Пархоменко урамындағы ике ҡатлы ағас йорт тулыһынса янып бөттө. Йортта йәшәүселәр барыһы ла эвакуацияланды, һәләк булыусылар һәм ҡазаланыусылар юҡ. Утты һүндереүҙә 18 техника берәмеге һәм 52 янғын һүндереүсе ҡатнашты, янғын сәбәбе асыҡлана, тип хәбәр иттеләр Рәсәй Ғәҙәттән тыш хәлдәр министрлығының БР буйынса Баш идаралығында.
Йортта 16 фатир булған. Унда 44 кеше, шул иҫәптән 23 бала йәшәгән. Йортһоҙ ҡалғандар туғандарында урынлашҡан, йәнә район хакимиәте уларға 94-се һөнәрселек училищеһының ятағынан урын биргән.


text:
Өфө Еңеү байрағын ҡаршылайФото: Өфө хакимиәтенең матбуғат хеҙмәте
Өфө Еңеү байрағын ҡаршылай
Өфө Еңеү байрағын ҡаршылайФото: Өфө хакимиәтенең матбуғат хеҙмәте
ӨФӨ, 2016 йыл, 16 февраль. /«Башинформ» мәғлүмәт агентлығы, Арина Рәхимҡолова/.
Өфөлә «Еңеү байрағын ҡаршылау» акцияһы башланды. Сара 1941-1945 йылдарҙағы Бөйөк Ватан һуғышында Еңеүҙең 71 йыллығына арналған. Ойоштороусыһы — Дәүләт-ара герой ҡалалар һәм хәрби дан ҡалалары союзы ярҙамында ҡала хакимиәтенең мәғариф идаралығы. Акция үҫеп килеүсе быуынды илһөйәрлек рухында тәрбиәләү маҡсатында уҙғарыла.
15 февралдән 29 апрелгә тиклем Өфөнөң барлыҡ райондарында совет халҡының фашистик Германияны Еңеүенең рәсми символы булған байраҡтың күсермәһен тапшырыу эстафетаһы ойошторола. Айырыуса айырылып торған учреждениелар һәм белем биреү ойошмалары ҡатнаша.
Ҡала хакимиәтенең матбуғат хеҙмәтендә хәбәр итеүҙәренсә, Еңеү байрағын тәүгеләрҙән булып Дим районы ҡабул итте. Символ тантаналы рәүештә 101-се мәктәпкә тапшырылды, һуғыш йылдарында унда хәрби госпиталь булған. Һуңынан эстафета 123-сө лицейға күсте. Дим районында Еңеү символы бер аҙна буласаҡ, артабан ул Ленин, Киров, Совет, Октябрь, Орджоникидзе райондарына тапшырыла. Акция Өфөнөң Калинин районында тамамлана.


text:
БР Өҫтөнлөклө инвестиция проекттарын ҡарау һәм хуплау тәртибенә үҙгәрештәр индерелде
Республика Хөкүмәте ҡарары менән Башҡортостандың Өҫтөнлөклө инвестиция проекттарын ҡарау һәм хуплау тәртибенә үҙгәрештәр индерелде.
Төньяҡ-көнбайыш һәм Урал аръяғы райондары территорияһында тормошҡа ашырылған инвестиция проекттары өсөн һайлап алыу критерийҙары 100-ҙән алып 30 миллион һумға тиклем кәметелде, тип аңлаттылар Башҡортостан Ауыл хужалығы министрлығының матбуғат хеҙмәтендә.
Эксперттар фекеренсә, ул өҫтәмә инвестициялар йәлеп итеүгә ярҙам итәсәк, тимәк, республиканың төньяҡ-көнбайыш һәм Урал аръяғы райондары иҡтисадтарын үҫтерергә лә.


text:
Төбәктең Дәүләт Йыйылышы депутаттары профилле комитеттарҙа эшләй
Башҡортостандың Дәүләт Йыйылышы – Ҡоролтай депутаттары был аҙнала профилле комитеттар ултырыштарын үткәрә.
15 ғинуарҙа БР Дәүләт Йыйылышының Урындағы үҙидара һәм йәмәғәт ойошмалары буйынса комитеты (14.30), Дәүләт төҙөлөшө буйынса комитеты (16.00) ултырыштары үтә.
16 ғинуарҙа БР парламентының Социаль сәйәсәт һәм һаулыҡ һаҡлау буйынса комитеты (10.00) һәм Сәнәғәт, транспорт, төҙөлөш, элемтә һәм эшҡыуарлыҡ буйынса комитеты (11.30) ултырыштар үткәрә.
17 ғинуарҙа көн дауамында Дәүләт Йыйылышының өс Комитеты ултырыштар ойоштора. 10 сәғәттә – Бюджет, һалымдар, финанстар һәм милек мәсьәләләре буйынса комитет, 11 сәғәттә – Аграр мәсьәләләр, экология һәм тәбиғәттән файҙаланыу буйынса комитет, 15 сәғәттә Мәғариф, фән, мәҙәниәт, спорт һәм йәштәр эштәре буйынса комитет депутаттары йыйыласаҡ.
БР Дәүләт Йыйылышы – Ҡоролтай Президиумы ултырышы 18 ғинуарға планлаштырылған.


text:
Фото:
ЮНЕСКО белешмәһе һатыуға сығарылды
Фото:
Өфөнөң китап магазиндары кәштәләрендә «Башҡортостан Республикаһы буйынса белешмә» («Путеводитель по Республике Башкортостан») ЮНЕСКО китабы барлыҡҡа килде. ЮНЕСКО эштәре буйынса комитеттың башҡарыусы директоры Өлфәт Йомағузин билдәләүенсә, был республика, уның тәбиғәте, тарихы, ғөрөф-ғәҙәттәре менән яҡынданыраҡ танышырға теләүселәр, шулай уҡ киң уҡыусылар даирәһе өсөн тәғәйенләнгән үҙенсәлекле бер тәүге баҫма.
Йыйынтыҡта Башҡортостан тураһында рәсми мәғлүмәттән тыш, ауылдар, ҡалалар һәм райондар тарихынан ҡыҙыҡлы факттар, төбәктең иң матур урындары координаттары, ҡунаҡханалар, турбазалар һәм башҡа туристик комплекстар адрестары һәм телефондары бирелгән.
Белешмә уңайлы классик форматта баҫылған. Китаптың күләме — 260 бит. Ул фотографиялар, график материалдар, карта һәм схемалар менән бай иллюстрацияланған.
Үҙенсәлекле белешмәне Башҡорт китабы йортонда, «Планета» китап селтәрендә, «Белая река» магазинында, шулай уҡ «Скиф» нәшриәтендә һатып алырға мөмкин.


text:
Рөстәм Хәмитов Triangle холдинг компанияһы етәкселеге менән һөйләшеүҙәр үткәрҙеФото: Андрей Старостин
Рөстәм Хәмитов Triangle холдинг компанияһы етәкселеге менән һөйләшеүҙәр үткәрҙе
Рөстәм Хәмитов Triangle холдинг компанияһы етәкселеге менән һөйләшеүҙәр үткәрҙеФото: Андрей Старостин
25 июлдә Өфөлә Башҡортостан Президенты Рөстәм Хәмитов Triangle («Трайангл») холдингы президенты Дин Юйхуа етәкселегендәге Ҡытай Халыҡ Республикаһының эшлекле даирәһе вәкилдәре менән осрашты.
Осрашыуҙа Башҡортостанда шиндар етештереү буйынса завод төҙөү мөмкинлектәре тикшерелде, тип хәбәр иттеләр республика башлығының матбуғат хеҙмәтенән. Был компания вәкилдәренең республикаға икенсе визиты. Уның һөҙөмтәләре буйынса заводты төбәктә урынлаштырыу мөмкинлектәренә бәйле ҡарар ҡабул ителәсәк. Әгәр бындай ҡарар ҡабул ителһә, тәүге этапта проектҡа инвестициялар күләме яҡынса 250 миллион евро тәшкил итәсәк, ҡеүәте – йылына 4 миллиондан ашыу шина. Төҙөлөш өсөн Стәрлетамаҡ ҡалаһы янындағы ике майҙансыҡ ҡарала. Уларҙы ентекләберәк өйрәнеү маҡсатында делегация визиты программаһына был инвестицион майҙансыҡтарға барыу ҙа индерелгән.
Әгәр Triangle компанияһы завод төҙөү өсөн республиканы һайлаһа, уға иң уңайлы шарттар булдырыласаҡ, тип билдәләне Рөстәм Хәмитов һөйләшеү барышында. Атап әйткәндә, холдингты 10 йылға милеккә һалым түләүҙән бушатыу планлаштырыла. Бынан тыш, төҙөлөш майҙанын әҙерләү, уға коммуникациялар үткәреү буйынса сығымдарҙы Башҡортостан үҙ өҫтөнә аласаҡ. Шулай уҡ республика шина сәнәғәте өсөн сеймал менән тулыһынса тәьмин ителгән, тип һыҙыҡ өҫтөнә алды төбәк башлығы.
Бер ай элек республикаға «Трайангл» компанияһының вице-президенты килде һәм һөйләшеүҙәрҙең тәүге этабы үткәрелде, тип билдәләне Рөстәм Хәмитов.
— «Трайангл» компанияһының Башҡортостанды эре предприятие төҙөү өсөн майҙансыҡ булараҡ күҙ алдына килтереүе беҙҙең өсөн яҡшы яңылыҡ, — тине Президент. – Был беҙҙең өсөн оло хөрмәт булыр ине. Предприятиеға эшләргә уңайлы булһын өсөн барыһын да эшләйәсәкбеҙ. Яңы предприятиелар төҙөү беҙҙең өсөн өҫтөнлөк булып тора, шуға күрә беҙгә инвестициялар менән килгән компаниялар өсөн иң уңайлы шарттар булдырабыҙ.
Республика башлығы хеҙмәттәшлектең дауам ителәсәгенә ышанысын белдерҙе.
Дин Юйхуа, үҙ сиратында, ойошторолған осрашыу өсөн рәхмәтен белдерҙе.
— Һеҙҙең республика файҙалы ҡаҙылмаларға, нефткә, газға бай. Һеҙҙә сәнәғәт, ауыл хужалығы үҫешкән. Бында килеп, барыһын да үҙ күҙебеҙ менән күрҙек, — тине Ҡытайҙан килгән ҡунаҡ.


text:
Башҡортостан умартасылары яңы миҙгелгә әҙерләнә
Бөгөн Башҡортостан умартасылыҡ һәм апитерапия буйынса ғилми-тикшеренеү үҙәге Шаран районында умартасылар кәңәшмәһен үткәрә. Ул үҙенә күрә һөнәри оҫталыҡты күтәреү курсы ла булып тора. Ғилми үҙәк белгестәре бал ҡорттарын үрсетеүҙең яңы технологиялары хаҡында һөйләйәсәк, умарталыҡ участкаларын ҡуртымға алыу буйынса һорауҙарға яуап бирәсәк, шулай уҡ бал биреүсе йүкә ағастарын ҡырҡыу проблемаһы ла тикшереләсәк. Кәңәшмәлә йәш умартасылар бал ҡорттары ауырыуҙарын иҫкәртеү һәм дауалау, умарталыҡта миҙгел эштәрен ойоштороу буйынса практик кәңәштәр ала аласаҡ.
Бындай кәңәшмә март уртаһында Ишембай районында үткәйне инде. Йәй алдынан белгестәр умартасыларға бал йыйыуҙы дөрөҫ ойошторорға ярҙам итә. Апрелдә бындай кәңәшмәләр Баймаҡ, Хәйбулла һәм Йылайыр райондарында дауам итәсәк.


text:
Международный конкурс по математике «Поверь в себя»
для учеников 1-11 классов и дошкольников с ЛЮБЫМ уровнем знаний
Задания конкурса по математике «Поверь в себя» разработаны таким образом, чтобы каждый ученик вне зависимости от уровня подготовки смог проявить себя.
К ОПЛАТЕ ЗА ОДНОГО УЧЕНИКА: ВСЕГО 28 РУБ.
Конкурс проходит полностью дистанционно. Это значит, что ребенок сам решает задания, сидя за своим домашним компьютером (по желанию учителя дети могут решать задания и организованно в компьютерном классе).
Подробнее о конкурсе - https://urokimatematiki.ru/
Идёт приём заявок на самые массовые международные олимпиады проекта "Инфоурок"
Для учителей мы подготовили самые привлекательные условия в русскоязычном интернете:
1. Бесплатные наградные документы с указанием данных образовательной Лицензии и Свидeтельства СМИ;
2. Призовой фонд 1.500.000 рублей для самых активных учителей;
3. До 100 рублей за одного ученика остаётся у учителя (при орг.взносе 150 рублей);
4. Бесплатные путёвки в Турцию (на двоих, всё включено) - розыгрыш среди активных учителей;
5. Бесплатная подписка на месяц на видеоуроки от "Инфоурок" - активным учителям;
6. Благодарность учителю будет выслана на адрес руководителя школы.
Подайте заявку на олимпиаду сейчас - https://infourok.ru/konkurs
Өфө ҡалаһы ҡала округы
Калинин районының
74–се урта дөйөм белем биреү мәктәбе
“М.Кәрим “Үлмәҫбай”поэмаһы”
(Рус мәктәптәренең 8– се класында уҡыусы
башҡорт балалары өсөн)
Авторы: башҡорт теле уҡытыусыһы Минһажева А.Р.
Программа по башкирскому языку и литературе для учащихся-башкир 1-11 классов школ с русским языком обучения. Составители: Тикеев Д.С., Тулумбаев Х.А., Вильданов А.Х., Давлетшина М.С., Хуснутдинова иФ.А., Хажин В.И. (2 линия)
Башҡорт теле: Рус мәктәптәренең 8-се класында уҡыусы башҡорт балалары өсөн дәреслек. Тикеев Д. С., Ғафаров Б. Б., Хөснөтдинова Ф. Ә. – Өфө: Китап, 2007.- 336 бит.
“Данлы йылдар, шанлы йылдар” разделы, 2 дәрес
Тема: М.Кәрим “Үлмәҫбай”поэмаһы
Дәрестең маҡсаты: “Үлмәҫбай” поэмаһын анализлау. Әҫәрҙең идея-тематик йөкмәткеһен асыу, образдарға характеристика биреү һәм әҫәрҙең тел-стиль үҙенсәлектәрен тикшереү.
Уҡыусыларҙың һөйләү телмәрен үҫтереү, әҫәргә ҡарата үҙ фекерҙәрен әйтергә өйрәтеү, һүҙлек байлығын арттырыу.
Бөйөк шағирыбыҙҙың ижады менән ғорурланыу тойғоһо тәрбиәләү.
Йыһазландырыу: М.Кәримдең портреты, китаптар күргәҙмәһе, мультимедия проекторы, компьютер.
Дәрес барышы.
I. Ойоштороу моменты.
Һаумыһығыҙ, уҡыусылар.
Һәммәгеҙгә лә бөгөн яҡшы кәйеф, яңынан яңы белем үрҙәренә үрләүегеҙҙе теләйем.
II. Бөгөн беҙ оло шәхесебеҙҙең Мостай Кәримдең “Үлмәҫбай” поэмаһы өҫтөндә эшләйәсәкбеҙ, йөкмәткеһен анализлаясаҡбыҙ.
Бөгөнгө числоны, теманы яҙып ҡуйығыҙ.
1. Ә хәҙер М.Кәримдең биографияһынан мәғлүмәттәр килтереп китәйек.
Схема – слайд
Ҡасан? Ҡайҙа? М.Кәрим 1919 йылдың 20 октябрендә Шишмә районы Келәш ауылында урта хәлле крәҫтиән ғаиләһендә тыуған. Үҙ ауылдарындағы ете йыллыҡ мәктәпкә уҡырға инә. Ике йыл Өфө педагогия рабфагында уҡый. Башҡорт дәүләт педагогия институтының тел һәм әҙәбиәт факультеты студенты. Бөйөк Ватан һуғышында ҡатнаша. Фронт гәзиттәрендә эшләй. Башҡортостан яҙыусылар союзы идараһы рәйесе булып эшләй. 1935-1936 йылдарҙа яҙыша башлай.
Ниндәй? М.Кәрим поэзия жанры менән бергә, проза һәм драматургия жанрҙарында ла актив эшләп килә. (шиғырҙар, поэмалар, повестар, драмалар яҙа)
Кем? I һәм II дәрәжә Ватан һуғышы, Ҡыҙыл Йондоҙ ордены һәм миҙалдары менән бүләкләнә.
Салауат Юлаев исемендәге, К.С.Станиславский исемендәге РСФСР дәүләт премияһы лауреаты, Социалистик хеҙмәт Геройы,
1977 йылда Г.-Х. Андерсен исемендәге халыҡ-ара Почетлы дипломға лайыҡ булды, Башҡортостандың халыҡ шағиры
Нисек? М.Кәримдең исемен мәңгеләштереү маҡсатында Өфөлә Милли йәштәр театры, 158 -се башҡорт гимназияһы уның исемен йөрөтә, Өфөлә урам исеме бар.
“Илен ҙурлағанды – иле ҙурлар” тигән башҡорт мәҡәле бар бит.
Ә Мостай Кәрим үҙенең етмеш йылға яҡын ижад ғүмерендә Башҡортостанды ҙурланы, уны фронтта һаҡланы, уның өсөн янды, көйҙө, ут эсенә инде. Уның йөрәге һәр ваҡыт Башҡортостан йөрәге менән типте. Беҙ Мостай Кәрим менән ғорурланабыҙ, һоҡланабыҙ, уның ижады алдында баш эйәбеҙ.
2. Ә хәҙер һеҙҙең иғтибарығыҙға Мостай Кәримдең шиғыры.
Мин фронтҡа китәм, иптәштәр!
Эйәрләне атай, ялын үреп
Аҡбуҙ аттың ярһыу, ап-ағын,
Әсәм һуҙа дәһшәт ҡылысының
Ҙур яуҙарҙа еңеп ҡайтҡанын
Мин фронтҡа, китәм иптәштәр!
Уҡыусылар был шиғырҙа кем фронтҡа китә? (лирик герой)
Был өҙөктә ниндәй фронт, ниндәй һуғыш тураһында һүҙ бара? (Бөйөк Ватан һуғышы)
Шағир ни өсөн был шиғырҙы яҙған?
(Сөнки ул үҙе лә Бөйөк Ватан һуғышында ҡатнашҡан һәм ул һуғышҡа китер алдынан ошо шиғырҙы яҙған.)
Һуғыш йылдарындағы һүрәттәр. Слайд.
Мостай Кәрим нисәнсе йылдарҙа һуғышта булған? (һуғыштың башынан алып аҙағына тиклем).
Бөйөк Ватан һуғышы тамамланыуына бына алтмыш йылдан ашыу ваҡыт үтеп бара, әммә уның шаңдауы һаман кешеләр күңеленә тынғы бирмәй. Ил, халыҡ, донъя яҙмыштарын хәл иткән һуғыштың барлыҡ фажиғәһен, барлыҡ дөрөҫлөгө үткән һәм бөгөнгө быуын кешеләре, киләсәк өсөн дә һабаҡ ул.
М.Кәримдең һуғыш тураһында ниндәй әҫәрҙәрен беләһегеҙ.
III. Өйгә эш итеп һеҙгә “Үлмәҫбай” поэмаһын уҡып килергә ине.
Ә бөгөн беҙ һеҙҙең менән әҫәрҙең йөкмәткеһен анализлаясаҡбыҙ.
Был поэманы М.Кәрим 1942 йылдың көҙөндә госпиталдә ятҡанда яҙа башлай. Унда тәүге ике бүлеген тамамлай. Һуңғы өлөшө 1944 йылда Украинала яҙыла.
Уҡыусылар поэма һеҙгә оҡшанымы?
2. “Үлмәҫбай” поэмаһы әҙәби жанрҙың ниндәй төрөнә ҡарай? Слайд.
Лиро-эпик поэма. Һүрәтләгән ваҡиғаға ҡарата яҙыусының уйҙарын, тойғоларын биргән йәки тәбиғәт күренештәрен тасуирлаған әҫәрҙәрҙе лирик әҫәрҙәр тип атайҙар.
Төрлө ваҡиғалар тураһында һөйләгән әҫәрҙе эпос йәки эпик әҫәр тип атайҙар.
Лиро-эпик әҫәрҙәрҙә ваҡиғаларҙы һөйләү, ғәҙәттә, авторҙың йәки геройҙың уйҙары, кисерештәре менән бергә ҡушылып китә.
Төшөнсә биреү.
Поэманың композицияһы ниндәй?
Поэма нисә бүлектән тора?
(Өс бүлектән. Был поэманың композицияһы тип атала.) Слайд.
1-се бүлектә нимә тураһында һөйләнелә?
(Немец офицерен пленға алыу.)
Һүҙлек эше. Аңлашылмаған һүҙҙәрҙе ҡарап китәйек. Слайд.
2-се бүлектә нимә тураһында һөйләнелә?
3-сө бүлектә нимә тураһында һөйләнелә?
Был поэманың композицияһы өс бүлектән тора, был бүлектәр бер-береһе менән бәйләнгән.
Нимә уларҙы берләштерә?
(Герой, батырлыҡ. Һәр бүлектә лә Улмәҫбай ҡатнаша. )
Дөйөм әйткәндә был поэма нимә тураһында?
Поэмала ниндәй тема яҡтыртыла?
(Һуғыш темаһы. Башҡорт яугирҙарының һуғыштағы батырлыҡтары.)
IV. Ә хәҙер образдар системаһына күсәйек.
Поэманың төп геройы кем?
Ә икенсе геройҙың исеме нисек?
Уларҙың исемдәре тураһында нимә әйтә алаһығыҙ?
1-се бүлектә Үлмәҫбайҙың ниндәй сифаттары менән танышабыҙ? Ул беҙҙең күҙ алдыбыҙға ниндәй кеше булып килеп баҫа?
Эйе, был бүлектә Үлмәҫбайҙың ҡыйыу, тәүәккәл булыуын, ҡатмарлы һуғыш шарттарында урындағы хәлгә ҡарап эш итә белеүен күрәбеҙ. Үҙенең тәүге разведкаға барыуын ул бик мәрәкә итеп һөйләй. Ул разведкаға барыу кеүек яуаплы эшкә ауырһынмай, маҡтанмай, киреһенсә, еңел тойғо, тәүәккәллек һәм үҙ көсөнә ышаныу менән сығып китә.
Ә дошман менән осрашҡанда ул үҙен нисек тота?
(Юғалып ҡалмай, төрлө хәйләләр ҡора. Үҙ яҙмышы ҡыл осонда торғанда ла еңеүгә ышаныс менән ҡарай.)
Ә хәҙер һеҙҙең парталарығыҙҙа карточкалар ята һеҙ Үлмәҫбай менән Теребайға хас сифаттарҙы һайлап алығыҙ һәм таҡтала схема төҙөйбөҙ.
Схема
БАТЫРЛЫҠ
ҠЫЙЫУЛЫҠ
ЯБАЙЛЫҠ
САБЫРЛЫҠ
ҮЛМӘҪБАЙ КӨР КҮҢЕЛЛЕЛЕК ХАЛЫҠ
ТЕРЕБАЙ ТАПҠЫР АҠЫЛЛЫ
ЙОР ҺҮҘЛЕ (шаян, үткер тапҡыр)
ХӘЙЛӘКӘР
ШАТ
КҮҢЕЛЛЕ
Үлмәҫбай менән Теребай образы аша автор бер кешене күҙ уңында тотамы әллә күмәк кешенеме, халыҡтымы?
Ни өсөн?
(Сөнки улар үҙҙәрендә халыҡҡа хас ҡыйыулыҡты, батырлыҡты, көр күңеллелекте, тапҡыр аҡыллылыҡты һәм юморҙы кәүҙәләндерәләр.)
Уларҙың исемдәре үк халыҡтың мәңгелек булыуын раҫлай.
Уларҙың милли герой булыу сифаттары поэмала нисек һүрәтләнелә?
Был турала поэмала нисек әйтелгән?
Үлмәҫбай үҙен:
-Тау башҡорто тоҡомонан,
Салауат затлы булам…
- Һунарсы минең ырыуым
Һунарсы ата-бабам,
- Немец башын ҡырт-ҡырт ҡырҡа
Ана шул башҡорт инде…
- Әле илем Рәсәй булыр,
Дауылы, еле лә бар
Һинең бабаң батып үлгән.
Чуд тигән күле лә бар.
Поэмала башҡорттарҙың ниндәй йолалары иҫкә алына?
Һунарсылыҡ, ҡуныҡсыллыҡ, туй йолаһы.
(“туй бүләге менән өйҙөң дүрт мөйөшөн һыйланыҡ”, “Һауыт-һаба шылтыратыу борондан ҡалған йола”)
Үлмәҫбай һәм Теребай нисек һунарға йөрөйҙәр? (Ат менән.)
Эйе Мостай Кәрим был поэмаһында һыбайлы яугир образына мөрәжәғәт итә. Ир-егеттең таянысы, ҡанаты булған, егетте еңеүгә алып барыусы ат образы уның башҡа әҫәрҙәрендә лә осрай.
Шулай итеп, автор Үлмәҫбай образында башҡорт халҡына хас милли һыҙаттарҙы, традицияларҙы, батырлыҡ сифаттарын аса.
Башҡорт халҡы тапҡыр һүҙле, тура һүҙле, йор һүҙле булған.
Ә хәҙер һеҙҙең иғтибарығыҙға поэманан өҙөктәр. Мәҡәлдәрҙе, тапҡыр һүҙҙәрҙе, әйтемдәрҙе табығыҙ. Слайд.
Поэмалағы хәл ваҡиғаларҙы кем һөйләй?
Үлмәҫбай телмәренә ниндәй сифаттар хас? Ниндәй тонда һөйләй? (Юмор менән, сатира алымы менән һөйләй.)
Халыҡ ижадының тағы ла ниндәй жанрҙарына хас үҙенсәлектәрҙе күрергә мөмкин?
(Поэманың айырым строфлаларының халыҡ йырҙары үлсәүендә яҙылыуы. Был юлдар менән башланған строфалрҙың интонацияһы йырға яҡын булыуын күрергә мөмкин.)
Геройҙарҙың исемдәре нимәне аңлата?
Мостай Кәрим Үлмәҫбай һәм Теребай образдарын һүрәтләгәндә ниндәй алымдар, элементтар файҙалана?
(Фантастик элементтарҙы, әкиәттәргә хас алымдарҙы файҙалана.)
Ни өсөн?
(Геройҙарҙың батырлығын күпертеп күрһәтеү өсөн.)
Шулай итеп әҫәрҙең теле халыҡ һөйләү теле стиленә яҡын.
V. Йомғаҡлау.
“Үлмәҫбай” поэмаһында һүрәтләнгән ваҡиғалар тормошта ла булған: фашистарҙы пленға алыу, тимер юлдарҙы шартлатыу, штабҡа һөжүм итеү – барыһы ла совет һалдаттарының батырлығы, зирәклеге һөҙөмтәһе. Ошо сифаттарға Үлмәҫбай менән Теребай ҙа эйә, сөнки улар үҙ иленең ысын патриоттары, Салауат тоҡомдары.
Һеҙгә “Үлмәҫбай” поэмаһы оҡшанымы?
Был поэма һеҙҙә ниндәй тойғолар уятты, ниндәй тәрбиә бирҙе?
(Батырлыҡ, ҡыйыулыҡ, тәүәккәлек (ҡыйыулыҡ сифаты) төшөнкөлөккә (бойоҡлоҡ, күңелһеҙлек) бирелмәү, ауырлыҡтарға бирешмәү.)
VI. Баһалаy.
“Илен ҙурлағанды – иле ҙурлар” тигән башҡорт мәҡәле бар бит.
Ә Мостай Кәрим үҙенең етмеш йылға яҡын ижад ғүмерендә Башҡортостанды ҙурланы, уны фронтта һаҡланы, уның өсөн янды, көйҙө, ут эсенә инде. Уның йөрәге һәр ваҡыт Башҡортостан йөрәге менән типте. Беҙ Мостай Кәрим менән ғорурланабыҙ, һоҡланабыҙ, уның ижады алдында баш эйәбеҙ. Слайд.
Өйгә эш итеп һеҙгә Үлмәҫбай һәм Теребай образдары темаһы буйынса инша яҙырға.
Самые низкие цены на курсы профессиональной переподготовки и повышения квалификации!
Предлагаем учителям воспользоваться 50% скидкой при обучении по программам профессиональной переподготовки.
После окончания обучения выдаётся диплом о профессиональной переподготовке установленного образца (признаётся при прохождении аттестации по всей России).
Обучение проходит заочно прямо на сайте проекта "Инфоурок".
Начало обучения ближайших групп: 18 января и 25 января. Оплата возможна в беспроцентную рассрочку (20% в начале обучения и 80% в конце обучения)!
Подайте заявку на интересующий Вас курс сейчас: https://infourok.ru/kursy
УЖЕ ЧЕРЕЗ 10 МИНУТ ВЫ МОЖЕТЕ ПОЛУЧИТЬ ДИПЛОМ
от проекта "Инфоурок" с указанием данных образовательной лицензии, что важно при прохождении аттестации.
Если Вы учитель или воспитатель, то можете прямо сейчас получить документ, подтверждающий Ваши профессиональные компетенции. Выдаваемые дипломы и сертификаты помогут Вам наполнить собственное портфолио и успешно пройти аттестацию.
Список всех тестов можно посмотреть тут - https://infourok.ru/tests


text:
Өфөлә Юрмаш йылғаһындағы күпер ябылды
Юрмаш йылғаһындағы күперҙе реконструкциялаған араға күпер аша автомобиль хәрәкәте ябыла. Бында «Аҡлан» («Полянка») баҡсасылар ширҡәте менән Ҡариҙел йылғаһының һул яғынан Өфө Ағас эшкәртеү комбинаты (ДОК) районындағы 19-сы коллектив баҡсалар араһындағы участка тураһында һүҙ бара.
«Башинформ»ға Өфөнөң Калинин районы хакимиәтенең мәғлүмәт-аналитика бүлегенән хәбәр итеүҙәренсә, 30 тонналы йөк машинаһы үткәндән һуң күперҙең бер секцияһы емерелгән. Ремонт эштәре барған арала икенсе яҡ ярға сығырға теләүселәр паромдан файҙалана ала.


text:
Бөгөн республиканың киң мәғлүмәт саралары Рәсәйҙә лайыҡлы урын биләй — Борис МелкоедовФото: Олег Яровиков | Видео: Мирон Доровских
Бөгөн республиканың киң мәғлүмәт саралары Рәсәйҙә лайыҡлы урын биләй — Борис Мелкоедов
Бөгөн республиканың киң мәғлүмәт саралары Рәсәйҙә лайыҡлы урын биләй — Борис МелкоедовФото: Олег Яровиков
ӨФӨ, 2016 йыл, 19 февраль. /«Башинформ» мәғлүмәт агентлығы, Ләйлә Аралбаева/.
18 февралдә Өфөлә Башҡортостандың Матбуғат һәм киң мәғлүмәт саралары агентлығы коллегияһының киңәйтелгән ултырышы уҙҙы. Сараға республика киң мәғлүмәт сараларының 142 вәкиле — баш мөхәррирҙәр, баҫма матбуғат редакциялары, телевидение һәм радио, интернет баҫмалар хеҙмәткәрҙәре йыйылды. Коллегияла ҡатнашыусыларҙы республика Хөкүмәте Премьер-министры Рөстәм Мәрҙәнов сәләмләне. Матбуғат һәм киң мәғлүмәт саралары агентлығы етәксеһе Борис Мелкоедов уҙған йылға йомғаҡ яһаны һәм ағымдағы йылға бурыстар билдәләне.
«2015 йылда бик күп сараларҙы мәғлүмәти яҡтан яҡтырттыҡ. Улар араһында ШОС һәм БРИКС саммиттары мөһим урын биләй. Был республика киң мәғлүмәт саралары өсөн иң сағыу ваҡиғаларҙың береһе булды. Сара, республика тураһында ыңғай тәьҫораттар ҡалдырҙыҡ тип иҫәпләйем. Саммиттар беҙҙең өсөн яҡшы имтихан булды һәм тәжрибә тупларға, Рәсәйҙең башҡа төбәктәре һәм сит илдәрҙәге коллегаларыбыҙҙың эшен күҙәтергә мөмкинлек бирҙе», — тине Борис Мелкоедов.
Ул шулай уҡ урындағы үҙидара органдарына һайлауҙарҙы һәм бюджетҡа һалымдар түләү буйынса мәғлүмәт кампанияһын яҡтыртыуҙа киң мәғлүмәт сараларының ролен, тармаҡтың төп күрһәткестәрен билдәләне һәм мәғлүмәт хәрәкәте схемаһын күрһәтте. Борис Мелкоедов йыйылыусыларҙы 2015 йылда республиканың Матбуғат агентлығы үткәргән социологик һорау алыу мәғлүмәттәре менән таныштырҙы.
«Бөгөн республиканың киң мәғлүмәт саралары Рәсәйҙә лайыҡлы урын биләй. Башҡортостан юлдаш телеканалы Беренсе канал һәм «Рәсәй», НТВ телеканалдарынан ҡала республикала популярлыҡ буйынса дүртенсе урында килә. TNS Рәсәй мәғлүмәттәре буйынса, Башҡортостан юлдаш телевидениеһы Рәсәйҙең иң ҡыҙыҡлы төбәк телеканалдарының береһе булып тора, улар араһында бишенсе урында. Сағыштырыу өсөн: ТНВ (Ҡазан) 19-сы урын биләй, 31-се канал (Силәбе) – 15-се, ОТВ (Екатеринбург) 8-се урында. Башҡортостан әүәлгесә илебеҙҙең иң күп уҡыған төбәге. Яндекс һәм Медиалогия мәғлүмәттәре буйынса, «Башинформ» агентлығы яңылыҡтары башҡа киң мәғлүмәт сараларында киң файҙаланыла», — тип белдерҙе агентлыҡ етәксеһе.
Коллегияла «Башҡортостан» ТРК ДУП-һы директоры Ғәлим Яҡупов, «Башҡортостан Республикаһы» нәшриәт йорто» ДУП-һы генераль директоры Венера Хәкимова, «Башинформ» мәғлүмәт агентлығы генераль директоры Максим Ульчев, Зәйнәб Биишева исемендәге Башҡортостан «Китап» нәшриәте директоры Илһам Йәндәүләтов, «Башҡортостан» гәзитенең баш мөхәррире Азамат Юлдашбаев, республика Хеҙмәт һәм халыҡты социаль яҡлау министрлығының матбуғат секретары Роза Кузьменко, «Ауырғазы хәбәрҙәре» гәзите мөхәррире Әлфирә Кәримова сығыш яһаны.
Коллегия ултырышы аҙағында агентлыҡ етәксеһе Борис Мелкоедов министрлыҡ һәм ведомстволарҙың матбуғат секретарҙары менән осрашты.


text:
Республикала «Селигер-2013» йәштәр форумында ҡатнашыуға заявкалар ҡабул ителә
Июль һәм август айҙарында Тверь өлкәһендә «Селигер-2013» бөтә Рәсәй йәштәр мәғариф форумы үтә. Унда ҡатнашыуға заявкалар ҡабул ителә башланы.
Быйыл лагерь өс сменала эшләйәсәк. Шулай итеп, 14-21 июлдә – Йәштәр проекттары форумы, 21-27 июлдә – Эшлекле форум, 28 июлдән 6 авгусҡа тиклем Граждандар форумы үтә. Сараларҙа Рәсәйҙең бөтә төбәктәренән делегациялар ҡатнашасаҡ.
Ойоштороусылар хәбәр итеүенсә, һәләтле йәштәрҙе асыҡлау, уларға йәмәғәтселек һәм дәүләт ярҙамы күрһәтеү, һәләттәрен үҫтереү өсөн майҙансыҡ булдырыу форумдың төп маҡсаттары булып тора.
Заявкалар ағымдағы йылың 14 июленә тиклем форум сайтында ҡабул ителә. Лагерь 18-30 йәштәрҙәге ҡыҙҙар һәм егеттәр өсөн иҫәпләнгән. Өҫтәмә мәғлүмәт менән 8(347) 251-57-11 телефоны аша танышырға мөмкин.


text:
«Ҡыш бабайға хат» хәйриә акцияһында ҡатнашыусылар 1500-ҙән ашыу хат яҙған
Республика балалары ҡышҡы тылсымсы – Ҡыш бабайға 1500-ҙән ашыу хат яҙған. Уларҙа балалар үҙҙәренең изге һәм файҙалы эштәре тураһында бәйән итә.
Иҫегеҙгә төшөрәбеҙ, Ҡала үҫеше йәмәғәт фонды «Ҡыш бабайға хат» хәйриә проектын һигеҙенсе тапҡыр үткәрә. Унда мәктәпкә бармаған сабыйҙар һәм 15 йәшкә тиклемге мәктәп уҡыусылары ҡатнаша ала. Шарт буйынса хатты 10 декабргә тиклем интернет аша (dedmorozufa@mail.ru электрон адресына), йәки почта аша (450047, Өфө ҡалаһы, Ҡыш бабайға абонент йәшниге) ебәрергә була, шулай уҡ хатты «Ғаилә» сауҙа-күңел асыу комплексында урынлаштырылған Ҡыш бабайҙың почта йәшнигенә һалырға була.
Йола буйынса иң ҡыҙыҡлы хат авторҙары бүләктәр һәм Яңы йыл тамашаларына саҡырыу ҡағыҙҙары аласаҡ.
Ойоштороусылар һүҙҙәренсә, декабрь уртаһында шулай уҡ алда әйтеп үтелгән проект сиктәрендә «Ҡыш бабайҙың гәлсәр конькиҙары» хәйриә акцияһы үткәреләсәк. Программала – конькиҙарҙа конкурстар, ярыштар, уйындар. Һөҙөмтәләр буйынса Ҡыш бабай ҡаланың иң күңелле, социаль йәһәттән әүҙем, сәләмәт командаһына «Гәлсәр конькиҙар» кубогын тапшырасаҡ.
Тулыраҡ мәғлүмәт – Фонд сайтында.


text:
Туймазы районы халҡы театр ярҙамында һайлауҙарҙа ҡатнашырға саҡырыла
Туймазы районында халыҡты театр ярҙамында һайлауҙарҙа әүҙем ҡатнашырға саҡыралар. Райондың рәсми сайтында хәбәр ителеүенсә, Собханғол ауылының агитация-художество театры махсус программа әҙерләгән. Уның менән театр коллективы предприятие, учреждение, урта-һөнәри белем биреү йорттары хеҙмәткәрҙәре алдында сығыш яһай.
Театрҙа уйнаусы йәштәр үҙҙәренең өлгөһөндә тиҫтерҙәрендә һәм өлкән быуын кешеләрендә йәмғиәтебеҙҙә барған сәйәси процестарға ҡарата ҡыҙыҡһыныу уятмаҡсы. Улар халыҡты һайлауҙарҙа әүҙем ҡатнашырға саҡыра.


text:
Республика йылына старт бирелдеФото: Олег Яровиков
Республика йылына старт бирелде
Республика йылына старт бирелдеФото: Олег Яровиков
21 ғинуарҙа Өфөлә, Ҡала мәҙәниәт йортонда, Республика йылын асыу тантанаһы үтте. Унда БР Дәүләт Йыйылышы-Ҡоролтай Рәйесе Константин Толкачев, БР Президенты ҡарамағындағы Дәүләт советнигы Сергей Лаврентьев, Хөкүмәт ағзалары, Башҡортостан муниципаль райондары һәм ҡала округтары хакимиәт башлыҡтары, йәмәғәтселек вәкилдәре ҡатнашты.
Был ваҡиғаға ҡарата Мәҙәниәт йорто фойеһында республика баш ҡалаһының төрлө өлкәләрҙәге ҡаҙаныштары тураһында һөйләүсе күргәҙмә ойошторолдо. Тантана кинохроника кадрҙарын күрһәтеүҙән башланды. Экранда бер-бер артлы Башҡортостандың хәҙерге үҫешен билдәләгән мөһим документтарҙы ҡабул итеү менән бәйле ваҡиғалар үтте: Дәүләт суверенитеты тураһында декларация, Рәсәй һәм Башҡортостан дәүләт власы органдары араһында вәкәләттәрҙе сикләү, яңыртылған БР Конституцияһы тураһында Договорҙар.
— Демократик Рәсәй составында хәҙерге Башҡортостандың үҫеш нигеҙҙәре бынан 20 йыл элек һалынды, — тине йыйылыусыларға мөрәжәғәт итеп Өфө ҡалаһы хакимиәте башлығы Павел Качкаев. —1990 йылдың 11 октябрендә республиканың дәүләт суверенитеты тураһында Декларация ҡабул ителде, ул оҙаҡ йылдарға уның үҫеш йүнәлештәрен билдәләне.
Был ваҡиғаның тамырҙары тәрән, тип билдәләне Павел Качкаев. Ысынында тыуған яғыбыҙ үҫешенә тәүге таш 1557 йылда, башҡорт халҡы вәкилдәре Рус дәүләтенә ҡушылыу тураһында договорға ҡул ҡуйған саҡта, һалына. 2007 йылда республика был мөһим ваҡиғаның 450 йыллығын билдәләне, уға әҙерләнгәндә Башҡортостан Президенты Мортаза Рәхимов республиканың иҡтисади нигеҙен тағы ла нығытҡан социаль мөһим объекттар төҙөлөшөнә баҫым яһаны.
— Дәүләт суверенитеты тураһында декларация ҡабул итеүҙе республикабыҙ, киләсәк быуындар яҙмышына ҙур йоғонто яһаусы мөһим ваҡиға тип атарға мөмкин. 20 йыл эсендә Башҡортостанда бик күп эштәр башҡарылды. Һөҙөмтәләр һиҙелерлек, — тине Павел Качкаев.
Өфө — Рәсәйҙә халыҡтың тәбиғи үҫеше юлға һалынған берҙән-бер миллионлы ҡала. Республика йылы 20 йылда үткән юлды байҡау мөмкинлеге бирә. Беҙ киләсәккә ышаныслы атлайбыҙ.
Өфө хакимиәте башлығы барыһына ла һаулыҡ, именлек, бәхет, рух күтәренкелеге һәм Республика йылында яңы уңыштар теләне.
Рәсми өлөш тамамланғандан һуң “Мираҫ” йыр һәм бейеү фольклор ансамбле, ҡаланың иң яҡшы үҙешмәкәр коллективтары ҡатнашлығында байрам концерты күрһәтелде.